text:
Felagið Føroyskir Sjúkrarøktarfrøðingar
og
Fíggjarmálaráðið
Sáttmálaskeið
Sáttmálin verður endurnýggjaður fyri tíðina frá 1. oktober 2015 til 1. oktober 2017. Semjan byggir á ein karm, sum er 2,25% fyrra árið og 1,9% seinna árið.
Lønarhækkingar
Tann 1. oktober 2015 hækkar mánaðarlønin við 2,25%
Tann 1. oktober 2016 hækkar mánaðarlønin við 1,9%
Broytingar og dagføringar í sáttmálatekstinum
§ 1 um sáttmálaøki verður soljóðandi:
stk. 1 c. Heilsutrygd
stk. 1 d. Gigni
stk. 2. d. Bú- og Heimatænastan
§ 5 um eftirløn
stk.2. Stovnurin rindar vegna starvsfólkið 15% av grundlønini.
stk. 4 og stk. 5 strikast
Nýtt stk. 4 um eftirsitiløn verður soljóðandi
Doyr sjúkrarøktarfrøðingur, sum er løntur eftir hesum sáttmála, meðan viðkomandi er í starvi, eigur eftirsitandi hjúnafelagi/sambúgvi ella børn undir 18 ár, sum sjúkrarøktarfrøðingurin hevur skyldu at uppihalda, rætt til løn í mun til uppsagnartíðina, í minsta lagi 3 og í mesta lagi 6 mánaðir.
Stk. 2. Eftirsitiløn er tann løn, sum sjúkrarøktarfrøðingurin hevði deyðsdagin. Lønin í mánaðinum, tá ið sjúkrarøktarfrøðingurin doyr, verður ikki roknað upp í eftirsitilønina.
§ 7 um arbeiðstíð og frítíð
Partarnir eru samdur um, at gera ein arbeiðsbólk, har §7 verður greina og gjørd meira tíðarhóskandi. Arbeiðið skal byrja í oktober 2016 og miðað verður eftir at verða liðugt í desember 2016.
§ 8, stk. 1, síðsta og næstsíðsta punktum verða soljóðandi
Undir tilkallivakt hevur sjúkrarøktarfrøðingurin rætt til flutning/hýruvogn eftir skjalprógvi til og frá arbeiðsstaðnum við tilkalling. Verður egið akfar nýtt, verður viðbót latin á 125,- kr. galdandi fyri alla vaktina.
§ 9 um frítíðarárið nýtt stk. 2
stk.2. Sjúkrarøktarfrøðingur skal sum meginregla hava fráboðan um summarfrítíð í seinasta lagi 3 mðr. áðrenn frítíðin byrjar.
Grein 9 stk. 2-6 verða broytt til grein 9 stk. 3-7.
§ 12 um sjúkraflutning
stk. 1. verður soljóðandi:
Ferðatíð verður roknað sum 2 arbeiðsdagar. Um arbeiðstíðin, t.v.s. frá sjúkrarøktarfrøðingurin møtir á arbeiðsplássinum, til sjúklingurin er innskrivaður á sjúkrahús/stað uttanlanda, fer út um 8 tímar, skal hetta gjaldast sum úrtíð.
Um ikki slepst heimaftur, t.d. vegna ringt veður, útseldar ferðaseðlar, trupuleikar við flogfari v.m., verður henda tíð roknað sum vanligur arbeiðsdagur.
Sjúkrarøktarfrøðingar sum eftir ætlanini skuldu havt kvøld, náttar- ella tilkallivakt, missa ikki hesa viðbót.
Leggja afturat stk 5:
Í sambandi við sjúkraflutning skal sjúkrarøktarfrøðingurin verða tryggjaður. Fyri at tryggja eina tíðarsvarandi upphædd skal hendan upphædd dagførast hvørja fer sáttmálasamráðingar eru.
§ 12 eitt nýtt stk. 10 um neyðflutning
Við luttøku í neyðflutningi innanlands verður veitt viðbót á kr. 750,-
Við luttøku í neyðflutningi uttanlanda verður veitt viðbót á kr. 2.000,-
Samstundis verður núverandi grein 16 stk. 2 strikað.
§18 um bústaðir verður soljóðandi
Undir fyribils tænastu á øðrum stovni enn tí, starvsfólkið arbeiðir á, har arbeiðsgevarin hevur álagt honum starvið, hevur arbeiðsgevarin skyldu at útvega ókeypis bústað, um fastar útreiðslur eru á upprunastaðnum.
Samstundis fella stk. 1 og stk. 2 burtur.
§ 20 um barnsburðarfarloyvi verður soljóðandi
Sjúkrarøktarfrøðingur, ið er við barn, eigur at siga stovninum frá í minsta lagi 3 mánaðir, áðrenn hon væntar at eiga. Sjúkrarøkarfrøðingur, ið er við barn, hevur rætt til barsilsfarloyvi av viðgongu og barnsburði við løn í 24 vikur tilsamans at rokna frá tí, at sjúkrarøktarfrøðingurin gerst óarbeiðsførur, tó í fyrsta lagi 8 vikur undan mettum barnsburði.
Frá 14. viku eftir barnsburð kunnu foreldrini býta rættin til barsilsfarloyvi við løn ímillum sín.
Umframt nevndu sømdir kann sjúkrarøktarfrøðingur fáa farloyvi við løn alla viðgongutíðina, tá ið hon við læknaváttan prógvar, at tað fyri fostur ella hana sjálva stendst heilsuvandi av at vera í starvinum.
Ættleiðing
Sjúkrarøktarfrøðingur, ið ættleiðir barn, hevur rætt til fráveru við løn í upp í 4 vikur áðrenn hon fær barnið og í 24 vikur tilsamans. Foreldrini kunnu býta rættin til fráveru við løn ímillum sín.
Rætturin til barsilsfarloyvi við løn er treytaður av, at ættleiðingarmyndugleikin frammanundan hevur gjørt av, at foreldrini, annað ella bæði, skulu vera heima í sambandi við, at tey fáa barnið.
Farloyvi við ongari løn
Herumframt hevur sjúkrarøktarfrøðingurin rætt til farloyvi við ongari løn og uttan at missa starvsaldur, soleiðis at skeiðini tilsamans fyri foreldrini eru upp í 52 vikur eftir føðing.
§ 23 um uppsøgn verður soljóðandi
Verður starvsfólk sagt úr starvi, galda ásetingarnar um uppsøgn í løgtingslóg um starvsmenn.
Stk. 2. Ætlar setanarmyndugleikin at siga starvsfólk úr starvi, skal ætlanarskriv um uppsøgn verða latið til ummælis við minst 14 daga freist. Felagið Føroyskir Sjúkrarøktarfrøðingar fær ikki ætlanarskrivið, men fær fráboðan um, at ætlanarskriv er sent starvsfólkinum.
Nýggjar ásetingar um flokkingar
Sjúkrarøktarfrøðingar, settir í starv við master sum førleikakrav, fáa lønar- og setanarviðurskifti samsvarandi sáttmálanum hjá AKF.
Viðv §31 Flokkingar og umflokkingar
Sum nýtt stk 22 verður ásett:
Sjúkrarøktarfrøðingar hjá Heilsutrygd ganga stigini: 34, 35, 36
Nýggjar tænastur
Nýggj §16, stk. 4
Sjúkrarøktarfrøðingur, sum er partur av DAT- toyminum á psykiatriska deplinum, fær eina mánaðarliga viðbót kr. 2.000,-
Nýggj §16, stk. 2
Sjúkrarøktarfrøðingur, sum arbeiðir í infektiónsmedisiniskari verjudrakt verður samsýntur við 100% yvirtíð.
Endurskoða og endurnýggja viðbøtur
Partarnir eru samdir um, at í arbeiðinum at gera nýggja felags almenna lønarskipan, skal hátturin at áseta viðbøtur endurskoðast og endurnýggjast.
§ 7, stk. 16 um gjald fyri ólagaliga arbeiðstíð
Leygardagstænasta verður 1. okt. 2015 broytt til 22% og 1. okt. 2016 broytt til 23,7%
Tórshavn 18. juni 2016
Felagið Føroyskir Fíggjarmálaráðið
Sjúkrarøktafrøðingar


c: text/html

text:
Hallur av Rana 07.04.2018 (17:46)
Týskland: Bilur koyrdi inn í mannamúgvu
Fýra fólk eru deyð og umleið 20 fólk eru løstað, aftaná at ein bilur koyrdi inn í eina mannamúgvu í týska býnum Münster í dag. Tað skrivar tíðindastovan AP, ið hevur upplýsingarnar frá týskum myndugleikum.
Sambært Reuters, so koyrdi bilførarin inn í eina mannamúgvu, ið sat uttanfyri eina av matstovunum í miðbýnum.
Týskir myndugleikar upplýsa fyri Reuters, at bilførarin hevur tikið sítt egna lív, og mett verður, at hann var einsamallur um álopið.
Týskir myndugleikar hava enn ikki lýst hendingina sum eitt yvirgangsálop, men álopið minnir um yvirgangsálopið í Berlin í desember 2016, tá ein vørubilur koyrdi inn í eina mannamúgvu í einum jólamarknað. Ellivu fólk doyðu í tí álopinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her

robotstxt: allowed

filter: keep


text:
Fyrilestur hildin á Býarbókasavninum á Mentanarnáttini 2015
“Norðurlond eru farin í holt við eina verkætlan, har øðrvísi undirvísingarhættir verða royndir. Dentur verður lagdur á tvørfakligt samstarv, og samstundis sum kreativitetur verður settur í hásæti, verður strembað eftir, at hvør einstakur mennir sínar førleikar. Verkætlanin er grundað á sangappirnar Biophilia hjá íslendsku songkvinnuni Björk.”
Soleiðis varð Biophilia verkætlanin lýst í skánni til Mentanarnáttina 2015. Tað týdningarmesta í hesum teksti man vera yvirskriftin – kom syngjandi til vitan, ella spæl teg til vitan. Tí tað gera vit í alt ov lítlan mun, hóast vit leingi hava vitað, at tað er hugurin ið drívur verkið! Og hevur tú ikki hug, so man tað vera sera avmarkað hvat tú lærir!
Okkara egnu kanningar av føroyskum skúlanæmingum siga, at tað er einki serliga stuttligt at ganga í skúla. Samstundis vísa kanningarnar, at skúlating ella heimaarbeiði eru sera illa dámd. Tá hesi úrslit verða greinað, so vísir tað seg, at tey sum halda at skúlating eru spennandi eisini halda at tað er stuttligt at ganga í skúla, og harvið dáma væl at læra, og haðani aftur til at halda, at tað gongur væl í skúlanum. Ein ringrás sum tann vísta er rættiliga yvirskipað, men hon vísir tó á at tað er samband millum ymsu tættirnar. Og megna vit at gera skúlating so stuttlig og spennandi, at næmingarnir sjálvbodnir arbeiða við teimum – enntá meir enn skúlin krevur – so hendir nakað, bæði við næmingi, lærara, skúla og samfelag.
Í hesum sambandi kann verða víst á ta ovurstóru orku, sum bæði børn og vaksin leggja í ítrótt og tónleik. Ikki man tað altíð vera so stuttligt at skula venja, men tey gera tað av egnum hugi og leggja ofta nógv fyri. Soleiðis er ikki altíð við tí, ið tey arbeiða við í skúlanum.
Tímatalvan í skúlanum pilkar evnini sundur í smálutir, og hvørt evni verður viðgjørt fyri seg. Tað er so sín søk, men tað tykist ikki sum at tað nakrantíð rennur saman aftur millum fakini, soleiðis at ein heildarfatan fæst. Úr fólkaskúlanum fara vit víðari í miðnám, og haðani víðari á antin yrkisleið ella lestrarleið, har vit gerast serfrøðingar á okkara øki. Okkara sera avmarkaða øki!
Nakað herfyri var eg til ein fyrilestur við íslendska rithøvindinum Andri Snær Magnason, sum hevur skrivað bókina “Dreymaland – ein sjálvhjálparbók til eina rædda tjóð”. Hetta var ein nógv umrødd bók tá hon kom út í 2006, og hon hevði stóra ávirkan í Íslandi, sum tá var í ferð við at avreiða stóran part av sínum náttúrutilfeingi treytaleyst til altjóða ídnaðarfyritøkur, serliga innan grøna orku.
Andri Snær helt, at vit eiga at fáa eina nýggja undirvísingarskipan, sum gevur okkum menniskju, sum duga at síggja heildina, og tí er neyðugt at byggja brýr millum tað glopp, sum er millum teir ymsu fakbólkarnar. Andri Snær helt, at ein av teimum stóru atvoldunum til at vit fara so illa um okkara samfelagsvirðir er rætt og slætt tí at fólk eru ov snævurt skúlað. Bankafólk hava bert lært um fígging, og entreprenørar og verkfrøðingar bert um bygging og konstruksjón. Hesir báðir yrkisbólkar samstarva so um verkætlanir sum t.d. stórar orkuverkætlanir – grøn orka, tað er jú uppi í tíðini, so tað kann eingin hava nakað ímóti, ella?
Tað vísti seg at nógvir íslendingar høvdu nógv ímóti tí, tí hetta fer illa við náttúruni, og nógv náttúruvirði verða mist. Tað sum bankafólk, entreprenørar og verkfrøðingar og íleggjarar hava til felags, er at tey hava lært at rokna. Tað sum tey eisini hava til felags, er at ongin teirra hevur havt nakra skipaða útbúgving innan estetikk, etikk, kreativitet, søgu og náttúruvirði.
Andri Snær vísti við myndum á nógv ræðudømi við byrgingum og el-tornum úti í náttúruni, umframt óhóskandi bygningar í býarumhvørvi. Fyrilesturin eg var til var í Íslandi, men eg eri vís í, at um Andri Snær kom til Føroya, so hevði hann lætt kunna víst á bæði framdar og ætlaðar byggiverkætlanir, sum eru sonn skúladømi um vantandi skúling innan estetikk og mentan.
Björk er blivin spurd um hon heldur um hon heldur at tað eru nøkur líkindi fyri at tað fer at hepnast væl at sameina náttúruvísindi og list/kreativitet, og um Biophilia er ein roynd at bróta niður girðingina millum náttúruvísindi og list.
Björk svaraði, at tað tykist sum náttúruvísindi og list/kreativitetur vóru so at siga tað sama í fleiri túsund ár inntil ídnaðarkollveltingin og upplýsingartíðin koyrdu tey sundur. Björk heldur, at 21. øldin fer at vera tíðin tá tey ikki bara kunnu sameinast aftur, men at tey mugu![1]
Í Føroysk Søga 1 eftir Jóan Paula Joensen stendur at lesa, at “18. øld verður í Evropa nevnd upplýsingartíðin. Hetta var ein tíð, tá fólk vóru forvitin og vildu vita meira um mestsum alt. Ein fortreyt fyri hesum forvitni var, at fólk dugdu at lesa og skriva.”
Og at læra fólk at lesa, skriva og rokna var helst eisini meginuppgávan hjá skúlanum í nógv ár. Um náttúru og tøkni lærdu børnini heima, tí tey vóru við í øllum arbeiði. Í skúla varð farið at læra at lesa, skriva og rokna. Tað gera vit enn! – Og so hvørt sum ídnaðarkollveltingin broytti samfelagið til eitt samfelag, har vaksin fóru til arbeiðis á verksmiðjum, og tí ikki fingu havt børnini við til arbeiðis gjørdist neyðugt, at børnini fingu ta vitan, sum tey áður fingu frá foreldrunum, í skúlanum. Men skúlin brúkti somu undirvísingarhættir til allar tær nýggju lærugreinarnar sum til lesing, skriving og rokning.
Fyri 100 árum síðani – ella í 1916 – gjørdi John Dewey vart við henda trupulleika, og vísti á, at royndir hava víst, at tá børn hava møguleika fyri rørslu og venjingum sum stimbra teirra náttúrliga lyndi at spæla, tá gerst tað stuttligt at ganga í skúla, og tær uppgávurnar sum skulu gerast ikki so tvørligar, og læring verður lættari.
Eisini vísti Dewey á, at nógvar av hesum venjingum sum kunnu gerast hava ikki til endamáls at læra børnini eitthvørt handverk. Til dømis er tað at røkja ein urtagarð ikki endiliga fyri at duga at røkja urtagarðar, tá tey verða vaksin, men heldur er hetta eitt amboð til at kanna vøkstur, evnafrøði í mold, hvønn týdning ljós hevur, luft, væta, gagnlig og skaðilig djór og soppar v.m. – At royna tingini í verki.
Hetta hevur verið sagt tey seinastu 100 árini, men enn hava vit ikki tikið hetta til okkum, hvørki í fólkaskúlanum, ella á stovnum sum Námsvísindadeildini, har vit útbúgva nýggjar lærarar. Tað er júst við tí endamáli at broyta ella bøta um hesa aldargomlu siðvenju, at vit eru farin í holt við Biophilia, ein verkætlan sum er grundað á tvørfakligt samstarv, fjølbroyttar læruhættir og menning av okkara nógvu ymisku vitskum, soleiðis at øll fáa ymsu evnini søgd, hoyrd, roynd á fleiri ymsar mátar.
Vit læra øll ymiskt – summi læra best við at hoyra tað frágreitt, onnur við at lesa tað, onnur við at royna tað, summi læra best meðan tey røra seg – nógvir eru hættirnir, men tað týdningarmesta at leggja sær í geyma er, at eingin háttur i sjálvum sær er nóg mikið, tað er neyðugt at brúka eitt sindur av hvørjum.
Nakrir føroyskir skúlar eru seinastu árini farnir undir toymisarbeiði, og hetta er ein skipan sum gevur heilt nýggjar møguleikar – serliga um dentur tá eisini verður lagdur á tvørfakligt samstarv. Tað er í stóran mun tað sum tankin við Biophilia snýr seg um: Nýt tónleikin sum amboð at lýsa náttúruvísindi, og lær um tónleik samstundis sum tú lærir um náttúruvísindi. Lær í heildum heldur enn í staklutum!
[1] http://www.theguardian.com/music/musicblog/2011/oct/10/bjork-answers-your-questions


text:
Annita á Fríðriksmørk sigur við Fjúrtanda, at tað enn er trúgv upp á nýskipanina. Formenninir í flokkunum tosa saman í dag.
Tað hevur verið rættiligur rumbul kring samgonguna, tí partar av Javnaðarflokkinum ikki kunnu taka undir við avtaluni í samgonguni um fiskivinnunýskipan. Løgmaður hevur sjálvur sagt við bæði Kringvarpið og In.fo, at Javnaðarflokkurin ikki er stjórnarberandi, um hann ikki megnar at standa saman í hesum málinum.
Men Annita á Fríðriksmørk, tingbólkaforkvinna í Tjóðveldi, sigur við Fjúrtanda, at trúgv enn er uppá, at tað ber á mál.
– Vit hava enn trúgv uppá, at tað er vilji í politisku skipanini fyri eini nýskipan, og eg vænti framvegis, at meiriluti verður fyri nýskipanini, sigur hon í stuttari viðmerking.
Annita á Fríðriksmørk greiðir frá, at formenninir í flokkinum hava fund í dag, tá ið Poul Michelsen er komin aftur úr arbeiðsørindum, og at arbeitt verður við at fáa semju í samgonguni.


text:
Heilsuhornið
Í Vælveru Fitness hava vit eina deild, nevnd Heilsuhornið. Í
Heilsuhorniðnum bjóða vit eitt breitt úrval av heilsugóðum vørum og
kostískoytum. Vit umboða Nutramino og Bodylab, soleiðis at vit hava
eitt tað breiðasta úrvalið í Føroyum.
Vit selja millum annað proteinpulvur, superfoods
vørur, proteinsnacks harumframt sukurfrí topping/sósir
og mangt mangt annað.
Januar útsøla
Spar 20% av øllum okkara vørum í Heilsihorninum.
Stórt úrval av proteinpulvur, Kreatin, BCAA, Superfoods,
Vitaminir og nógv annað
* Tilboðið er ikki galdandi fyri drekkivørur og
proteinbarrir.
* Tilboðið er galdandi til 31.januar ella so leingi vørurnar eru á
goymslu.
Kom og vitja okkara handil og fá meira kunning.
Vitja Faceboók síðu okkara her:


text:
Fyri aðru ferð í ár vunnu Suðringar í Gøtu, tá teir tórskvøldið vunnu 2-0 á Víkingi.
Suðringar reistu seg sostatt eftir trupla útidystin og 0-4 tap ímóti HB.
Dánjal Godtfred legði Suðringar á odda 1-0 stutt áðrenn hálvleik. Og 10 minuttir áðrenn vanliga leiktíðin var farin, skoraði Dennis Nielsen til 2-0.
2-0 sigurin ímóti Víkingi førir við sær, at Suðringar nú eru á 18 stigum, 8 stig fleiri enn 07 Vestur, hartil eru tað bara 1 stig upp til Skála á 7. plássinum og 1 stig upp til EB/Streym á 6. plássinum.
Í næsta umfari skulu Suðringar til Eiðis ímóti EB/Streymi.


text:
Heit kelda funnin í Eysturoyartunlinum
vinna13-06-2018 - 21:20 - Jóanis Nielsen
Jarðfeingið skrivar:
Fyri umleið trimum vikum síðani raktu arbeiðsmenn í Eysturoyartunlinum brádliga við heitt vatn Tofta-megin rundkoyringina. Økið, har rúkandi vatnið er funnið, er áleið 425 metrar frá rundkoyringini ímóti Rókini. Ein stutt filmsupptøka, sum arbeiðsmenn í tunlinum hava tikið upp, vísir, hvussu vatnið rýkur og møguliga eisini kókar. Sambært arbeiðsmonnunum hendir sama fyribrigdi aftur umleið 10 metrar longur inn ímóti Toftum, hesa ferð er vatnið tó meiri runut. Enn er ikki møguligt at siga meira um fyribrigdið, og kanningar eru í gongd.
Trýst her fyri at síggja stuttu filmsupptøkuna av fyribrigdinum (Kelda, video: Hjalmar Suni Juul)


text:
Hvat er MFS?
MFS er myndað av lesandi, ið arbeiða miðvíst fyri at troka á, prika til og gera vart við viðurskiftir, ið á ein hvønn hátt ávirka tey lesandi. Í eina hálva øld hevur MFS arbeitt fyri tey lesandi, og hevur felagið tískil drúgvar royndir í at ganga á odda, tá ið átøk verða framd, og uppskot løgd fram.
Í altjóða høpi er MFS viðurkent sum felag á jøvnum føti við eitt nú onnur norðurlendsk studentafeløg og altjóða studentafelagsskapir. MFS er sostatt viðurkent samráðingarumboð við føroysku myndugleikarnar, og verður felagið tikið við upp á ráð, tá lestrarviðurskiftir verða viðgjørd.
Stýrisskipan
Ráðið verður sambært reglugerðum felagsins valt á ársaðalfundi, og kann í mesta lagi verða sett saman av 11 ráðslimum. Ráðið skipar seg á aðalfundinum við formanni, næstformanni, skrivara og kassameistara. Ráðið er hægsti myndugleiki MFS og virkar sum savningardepil fyri virksemi í nevndunum.
Undir ráðnum virka nevndirnar, sum arbeiða við lestrarviðkomandi málum í rættiliga breiðum týdningi. Einki mark er fyri, hvørjar ella hvussu nógvar nevndir kunnu virka undir ráðnum. Øll lesandi eru hjartaliga vælkomin í nevndirnar. Les um nevndirnar her.
SAMAN STANDA VIT STERKARI – IKKI BERT EIN PAROLA
Limir felagsins eru føroysk lesandi í Føroyum og úti í heimi. MFS hevur nevndir í Føroyum og Keypmannahavn umframt limir kring heimin, ið eru óheftir av geografiskt avmarkaðu nevndunum. MFS leggur nógva orku í at tryggja eitt gott samskifti við tey lesandi uttan mun til hvar í heiminum, tey eru stødd. Góða samskiftið er lykilin til tætta samstarvið við limir og lokalar nevndir, ið tryggjar, at MFS er har, tey lesandi eru. Á henda hátt røkir felagið betur áhugamálini hjá teimum lesandi – saman við teimum lesandi.
HJARTABLÓÐ HELDUR ENN HJARTAMÁL
MFS leggur seg eftir at viðgera øll mál, ið á ein hvønn hátt er viðkomandi fyri tey lesandi. Tey lesandi eru ikki bert eitt hjartamál millum onnur. Tey lesandi eru hjartablóðið hjá felagnum. Tey lesandi eru sálin og drívmegin, og tekur MFS tí altíð nýggj mál til viðgerar umframt at leita fram nýggjar vinklar til gomul mál, ið á ein hvønn hátt kunnu betrast til fyrimun fyri tey lesandi. MFS hevur eina játtan á føroysku fíggjarlógini, sum ger virksemi felagsins møguligt.


text:
Sum lýst í viðfestu innbjóðing, bjóðar Suðuroyar Svimjifelag til svimjistevnu í Vági tann 6. februar 2010, fyri bólkar 1 til 4. Stevnan byrjar tíðliga leygarmorgun, og endar so soleiðis at øll norðanfjørð sleppa av aftur oynni leygardagin. Sum nakað serligt skipar SuSvim fyri “Pál Joensen Invitational” kapping í 800 og 1500 frí, fyri eldru bólkarnar 1 og 2, har gáva verður latin skjótasta svimjara. “Tykur kunnu gita hvør handar gávurnar”.
4 thoughts on “Innbjóðing til Suðuroyar Sparikassa stevnu”
-
Og tí viðfest her omanfyri
-
Halló tykur.
Svar til spurning yvir tlf:
Tá ið eg veit hvussu nógvar tilmeldingar eru, tá kann eg siga uml. nær og hvussu long pausan er leygardagin.
Vinarliga
Jón B.
-
Ítróttarhandilin Duett í Vági hevur útsølu av Arena svimjiklæðum, venjingarútgerð, hettum og brillum í skúlanum tá ið kappingin er. Vantandi verður útsølan í Auluni í skúlanum har okur vanliga eta døgura tá ið kapping er.
Umframt svimjiklæðir eru T-shirts og shorts av merkinum Hummel til sølu.
Tað er sera stórur avsláttur á øllum vørum tí handilin lukkar.
-
“Pál Joensen invitational” er ein máti at finna tann svimjaran sum er best egnaður til langar teinar.
Um ein hevur serlig evnir sum ger at ein orkar betur enn onnur, men aldrin roynir seg í longru teinunum, so ber altso ikki til at fáa fulla úrtøku úr sínum evnum. So verður ein bert éin av einari longu alt ov stórari mongd av svimjarum sum roynur seg umaftur og umaftur í stuttun sprint teinum uttan at fáa nakað nevnisvert burturúr.
Okur vilja bjóða teimun evnaríku vinnarunum okkurt serligt fyri at økja um áhugan fyri teimun longru teinunum.
P/F Leif Mohr (LM Handilin) stuðlar 800 & 1500m frí til hesa kapping við sera flottum gávum.
Ger viðmerking Cancel reply
This site uses Akismet to reduce spam. Learn how your comment data is processed.


text:
Prísur
Fyri hvønn persón, tá ið tvey vaksin ferðast saman úr kr. 10.195,-
Fyri tvey vaksin og tvey børn (2-11 ár) úr kr. 26.995,-
Pakki
Hentleikar á hotellinum
IFA Buenaventura Hotel
Deiligt hotell við mongum hentleikum til alla familjuna. Hotellið liggur sentralt í Playa del Inglés og tætt við Kasbah sentrið, har fleiri matstovur, handlar og barrir eru at finna.
Hotellið hevur eitt stórt øki við fleiri svimji- og barnasvimjihyljum. Um veturin er í minsta lagið ein svimjihylur upphitaður.
Møguleiki er at gista við morgunmati, hálvari pensjón ella All Inclusive
GG! Prísurin avhongur alt av nær ferðast verður. Um ferðast verður í háárstíð ella um lítið pláss er umborð á Atlantic kann prísurin verða nakað hægri.


text:
Reiðarafelagi fyri Farmaskip
og
Sjómannadeild FF's
Sersáttmáli fyri dekkarar og kokkarvið smærri skipum í frálandavinnu
§1 Sáttmálaøki
Stk. 1. Hesin sáttmáli fevnir um skip, sum eru útgjørd og góðkend til at halda vakt yvir einum og hvørjum, sum ikki hevur við fólk at gera (Guard- og Chasevessels).
Stk. 2. Ásetingarnar í høvuðssáttmálanum millum Sjómannadeild FF's og RFF eru ikki galdandi fyri hesi skip. Tó eru hesar greinar í høvuðssáttmálanum galdandi:
§ 1 stk. 8, § 6 stk. 1, § 6 stk. 2, § 7 stk. 8, § 7 stk. 10, § 12, § 13.
§2 Hýrur
Stk. 1. Manning mynstrar pr. túr og verða avroknað pr. dag:
Dekkari/kokkur 1. mars 2017: 1.621 kr. um dagin
1. mars 2018: 1.651 kr. um dagin
Afturat hesum kemur frítíðarløn sambært løgtingslóg um frítíð við løn nr. 30 frá 7. apríl 1986 við seinni broytingum. Reiðaríðið heldur útreiðslur av kosti umborð.
Stk. 2. Manning á skipum fevndum av hesum sersáttmála, ið eru settir í fast starv hjá reiðaríið, eru fevndir av felagsreglunum í høvuðssáttmálanum. Omanfyri nevndu hýrur hækka við sama % stigi sum lønartalvan.
§3 Arbeiðskor
Stk. 1. Útmynstringin er í mesta lagi 6 vikur umborð, og 4 dagar til ferðing samanlagt báðar vegir. Um silgt verður uttanfyri Norðurevropa er útmynstringin tó í mesta lagi 8 vikur umborð, og 4 dagar til ferðing samanlagt báðar vegir.
Stk. 2. Um fari verður út um ávikavist 6 og 8 vikur umborð verður goldin ein upphædd svarandi til 25% av daglønini fyri hvønn dagin. Um fari verður 14 dagar út um ávíkavist 6 og 8 vikur, verður goldin ein upphædd svarandi til 50% av daglønini fyri hvønn dagin. Hetta er tó ikki galdandi um dekkari/kokkur ynskja at vera longur umborð.
§4 Mynstring og uppsøgn
Stk 1. Hýringin er galdandi fyri ein túr í senn, frá maður fer heimanífrá til hann er heima aftur.
Stk 2. Um reiðaríið ynskir at fáa mann við aftur, skal hann boða honum frá hesum innan 7 dagar eftir at túrur er av.
Stk 3. Hevur maður lova seg við skipi, og vil hann geva avboð, so skal hetta gerast í seinasta lagi 3 dagar áðrenn farið verður. Halda partarnir ikki skyldu sína smb. hesi grein til at geva avboð rættstundis, so skal reiðari, sum er ov seinur at geva avboð, rinda eina samsýning, sum svarar til 50% av dagløni í´1 mánað.
Stk. 4. Maður sum gevur avboð ov seint skal rinda reiðarínum í samsýning upphædd, ið svarar til 15 ferðir daglønina, hetta er tó treytað av, at maður minst 10 dagar áðrenn farið verður, fær boð um nær farið verður.
§5 Bjarging
Um reiðaríið við sáttmála hevur frásagt sær rætt til bjargingarløn, hava dekkari/kokkur ikki rætt til bjargingarløn.
§6 Gildi
Hesin sáttmálin kemur í gildi tann 1. mars 2017, og kann sigast upp frá báðum pørtum við 3 mánaða varningi, til at fara úr gildi ein 1. mars, fyrstu ferð til 1. mars 2019.
Tórshavn tann 10. mars 2017
Sjómannadeild Føroya Fiskimannafelags Reiðarafelagið fyri Farmaskip


text:
Nóg nógv parkeringspláss skulu gerast, soleiðis at íbúgvar, starvsfólk, vitjandi, kundar, útvegarar o.o. kunnu parkera bilar, motorsúkklur, prutl, súkklur o.a. í økinum, sum hoyrir til byggingina.
Víddin á parkeringsøkinum í mun til grundøkið, og nær tað skal gerast, verður ásett av kommunala byggimyndugleikanum og skal lýsast í byggiloyvinum.
Sum vegleiðandi kann niðanfyri nevnda nýtast í metingini av, hvussu nógv parkeringspláss eiga at gerast:
Bústaðir:
Vinnu- og virkisbygningar:
Tá parkeringsøkini verða gjørd, skal eitt hóskandi tal av parkeringsplássum gerast til fólk við rørslutarni. Kravið fevnir ikki um einbýlishús og frítíðarhús í frítíðarhúsaøkjum.
Parkeringspláss til fólk við rørslutarni eru 3,5 m x 5 m til støddar, og eiga at vera so nær innganginum sum gjørligt, og verða gjørd við fastari og javnari álegging. Í minsta lagi eitt parkeringspláss til fólk við rørslutarni eigur at vera 4,5 m x 8 m til støddar. Um hæddarmunur er við atkomuna frá parkeringsøkinum til annað øki, eigur kantur ikki at vera hægri enn 2,5 cm.
Myndin niðanfyri lýsir stødd á parkeringplássi til fólk við rørslutarni og mest loyvda hæddarmuni á lendinum.
„DS-håndbog 105, Udearealer for alle – Anvisning for planlægning og indretning med henblik på handicappedes færden“ fevnir um vegleiðingar um tilevning av tí fysiska umhvørvinum við tí í hyggju at geva fólki við rørslutarni størri frælsi, rásarúm og trygd. Vísast kann eisini til „Færdselsarealer for alle“ frá danska Vejdirektoratinum.
Sum vegleiðandi kann niðanfyri nevnda talva nýtast í metingini av, hvussu nógv parkeringspláss til fólk við rørslutarni skulu gerast:


text:
Orð: Christopher Tietze
Týtt: Jákup Dahl
1. Tykist tað í neyð og pínu,
sum Guð stundum gloymdi síni,
mær er tó full vissa á
hjálp í rættu tíð at fá.
2. Sum ein faðir straks ei gevur
altíð tað, ið barnið krevur,
so man stund Guð hava til,
tá hann sínum hjálpa vil.
3. Guð kann allar trongdir enda,
og hann ilt til gott kann venda,
sýnir mær hvønn lívsins dag
meir enn faðirs hjartalag.
4. Um meg helviti vil ræða,
verøld valda skomm og skaða,
óttaleys er tó mín sál,
Guð er alt mítt mið og mál.
5. Um á fold eg alt má lissa,
himin eg tó ei skal missa;
ognast ikki mær eitt strá,
himin er mær víst at fá.
6. Vilt tú, Guð, bert hjá mær vera,
einki kann mær nakað gera;
skal so grøvin fjala meg,
gjarna, bert eg havi teg!


text:
Orð: Anker Eli Petersen
Lag: Terji Rasmussen
Stilla kvøldarmyrkrið lokkar ljósini fram
á skipum ið liggja við kai
tey speglast í smáum aldum á vánni
hetta forsummarskvøld í mai
Á Tinganesi siti eg og droymi
meg stillisliga upp um dagsins stríð
og allar mínar trupulleikar gloymi eg
uttanfyri stað og nakra tíð
Ein hvítur plastikposi stendur undir míni lið
fullur av grønum skaldadrykki
og endurljóð stendur úr turrari hellu
tá propparnar av eg rykki
Eg murri eina vísu um tað gleði
sum einans varir eina lítla stund
og hvørvur tá ið líður móti degi
tá jørðin aftur fer at blíva rund
Ein reynafrensur heldur konsert í onkrum skoti
á Bursatanga sita tvey og fríggja
og orðini tey teska hoyrast yvir alla vánna
til ein gomul likka setir seg at skríggja
Rundan um meg er alt gleðisrómur
sjálvt mánin er í sera góðum lag
men nú er posin við at vera tómur
eg reisist tí og vingli so avstað


text:
Árni Gregersen, ting.fo 02.09.2017 (17:16)
Róland klárur at fara í vinnu
Har vóru bæði løgmaður og borgarstjórin í Runavík, tá ið Róland hjá Bakkafrost legði at bryggju á Glyvrum, liðugt umbygdur hjá Mest.
Men har var eisini hópur av fólki at taka ímóti og eisini hugdu at nýggja fyrisitingarbygninginum hjá føroysku risafyritøkuni.
Løgmaður rósti teimum á Bakkafrost fyri áræði og dugnaskap, meðan borgarstjórin á Glyvrum helt qeina tí mest mergjaðu røðuna hann nakrantíð hevur hildið. Hon var bygd um Roland, sum var ein av tólvjavningunum, sum vit kenna frá stríðnum í Runsivali.
Hetta var brúkti í samabandi við ein av brøðrum, Róland á Bakka, sum seinasta skipið eitur eftir. Fyritøkan eigur nú seks skip og 55 alibátar í ymiskum støddum.
Tilsamans eru nú 37.000 fermetrar undir taki á Glyvrum, upplýsti Regin Jacobsen, stjóri í sínari røðu.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tað hevur verið kjakast nógv um, hvørt Føroyingasøga er søga ella skaldskapur, og hella granskarar í dag mest til, at hon er skaldskapur, tó at hon er ein virðismikil dýrgripur sum heimild um søgutíðina.
Hendingarnar í Føroyingasøgu fara fram uml. 950-1030, men Føroyingasøga er skrivað uml. 1210-1215, og tá var tað enn ikki vanligt at nýta Kristi føðing til tíðarfesting - sonevnd absolutt kronologi - so høvundurin nevnir eingi árstøl. At tíðarfesta hendingarnar verður gamli siðurin at seta hendingar í samband við aðrar hendingar nýttur -sonevnd relativ kronologi - t.d. stórar og kendar bardagar, stjórnarár hjá kongum og jallum.
Tað er trupult at meta um, hvussu álítandi Føroyingasøga er sum søgulig kelda, tí lítið og einki av øðrum keldutilfari er at bera saman við og stuðla seg til, tí kunnu vit ikki við vissu siga, um t.d. Sigmundur ella Tróndur hava livað. Fyri at økja um trúvirði í Føroyingasøgu nevnir høvundurin nógvar ymsar kongar og jallar. Við tað at hesir eru kendir úr øðrum keldutilfari, og vit vita nær teir hava livað, kunnu vit brúka teir til at tíðarfesta hendingarnar í søguni.
Vert er at hava í huga, at Noreg stóran part av tíðini, tá hendingarnar í Føroyingasøgu fara fram, ikki var eitt savnað ríkið, og tí kundu tað vera fleiri kongar samstundis.
Onkrir av teimum kongum og jallum, ið vera viðgjørdir her eru ikki nevndir í Føroyingasøgu, men teir hava stóra ávirkan á stjórnarviðurskiftini í Norðurlondum í tíðarakeiðinum, tá ið hendingarnar í Føroyingasøgu fara fram.


text:
Orð: Elsie Duncan Yale
Lag: Ludwig van Beethoven
Týtt: Árni Jacobsen
1. Hoyrir tú tann song, sum lotið ber:
Veldis Gud, veldis Gud,
tá tað millum grøs og blómur fer,
tónar milt og friðsælt: „Veldis Gud.“
Niðurlag: Signað, undurfult lag
skal ljóða allar ævir.
Her á foldum longu byrjar tað:
Veldis Gud, veldis Gud.
2. Hoyrir tú, tá fuglur kátur er:
Veldis Gud, veldis Gud,
ljóðið gjøgnum høga loftið sker,
tónar gleðiliga: „Veldis Gud.“
3. Hoyrir tú ígjøgnum havsins drátt
veldis Gud, veldis Gud.
Fræls er aldan, tá hon vísir mátt,
aftur, aftur sigur: „Veldis Gud.“


text:
- Tíðindi, mentan og ítróttur
Brexit: Ein triðingur ætlar at flyta
Nógvir ES-borgarar, sum búgva í Bretlandi, umhugsa at flyta av landinum næstu árini.
Ein kanning, sum Deloitte hevur gjørt, vísir, at 36 prosent av ES-borgarunum, sum búgva og arbeiða í Bretlandi, umhugsa at flyta innan fimm ár.
Tað skrivar DR.
Tað búgva umleið tríggjar milliónir útlendingar í Bretlandi, sum eru úr øðrum ES-londum.
Fólkaatkvøða
Bretland skal úr ES.
Tað avgjørdi ein meiriluti av bretum á fólkaatkvøðu í fjør. Samráðingarnar um skilnaðin, um Brexit, skulu vera lidnar fyri apríl í 2019.
Kanningin vísir, at tað serliga eru tey, sum hava langar útbúgvingar, sum umhugsa at flyta úr Bretlandi.
Fyrst í 2018 verður greitt, hvørjar treytir útlendingar skulu lúka fyri at kunna verða verandi í Bretlandi.
Sí eisini


text:
Orð: Harriet H. Pierson og Fred P. Morris
Lag: Daniel Brink Towner
Týtt: Jóhan við Neyst
Upprunaheiti: The hand that was nailed to the cross
1. Tær hendur, sum negldust til krossins træ,
sum píndust og bløddu har í mín stað,
tær bjóða enn friðleysum syndarum
ein fullkomnan bústað í Himlinum.
Niðurlag: Tær hendur, sum særdust hin dag,
meg leiða í Himmalsins stað.
Skjótt síggi eg tær
rættast móti mær har,
tær hendur, sum særdust hin dag.
2. Eg kenna væl kann gjøgnum stríðið her
tær hendur, sum styðja á lívsins ferð,
sum verja, tá freisting meg herjar á,
sum lyftu meg upp, tá eg fallin lá.
3. Tær hendur, sum fyrr gjørdu hjørtu glað,
enn virka við frelsandi kraft í dag,
við teimum mær endurloysn vunnin varð,
tá Jesus á trænum út breiddi tær.


text:
Hvannasunds kommuna
Hvannasunds kommuna, kommuna í Føroyum. Í september 2008 var fólkaatkvøða í kommununi um sammanlegging við Klaksvíkar kommuna. Úrslitið av fólkaatkvøðuni var eitt greitt nei til samanlegging.
Innihaldsyvirlit
Fakta[rætta | rætta wikitekst]
Kommunuskrivari[rætta | rætta wikitekst]
- 1872 - ..
- - 2007 Gunvør Eliasen Tel:585891
ferkm[rætta | rætta wikitekst]
- Stødd 33,1 ferkm.
Fólkatal[rætta | rætta wikitekst]
- Hvannasund 270 fólk
- Norðdepil 167 fólk
- Depil 2 fólk
- Norðtoftir 6 fólk
- Múli 4 fólk
- samansett um 450 fólk
Søga[rætta | rætta wikitekst]
Hvannasunds kommuna var í 1872 partur av Norðoya Prestagjdalds kommunu. Í 1908 var Hvannasunds kommuna uppi í Viðareiðis, Fugloyar og Svínoyar sóknar kommunu. Í 1950 gjørdust tær seks bygdirnar við Hvannasund til Hvannasunds kommunu. Hesar seks bygdirnar eru: Múli, Fossá, Norðdepli, Depli, Norðtoftir og Hvannasund. Fossá (nú avtoftað) og Norðdepli eru niðurseturbygdir frá 1866-68. Hinar fýra bygdirnar eru aldargamlar. Múli er nevnd í Hundabrævinum frá 1300-talinum. Í Depli stendur friðaður garður. Hesin er frá 1815. Hvannasunds kommuna er sum flestu gomlu kommunur í Føroyum broyttar frá gamla bóndasamfelagnum til fiskivinnu- og ídnaðarsamfelag. Vinnulívið í kommununi er nærum alt fiskivinna og útróður. Havnaviðurskiftini eru góð. Í 1963 varð flakavirki bygt í Norðdepli. Síðani bergholini vóru gjørd í 1967, er samvinnan við Klaksvíkinga vorðin sera stór. Koyrdar verða bæði virkaðar og óvirkaðar vørur millum kommunurnar. Tvey stór alibrúk eru í kommununi, eitt hvørju megin byrgingina. Samferðslukervið er væl útbygt. Koyrandi er millum allar bygdir í kommununi. Í 1974 kom byrging um Hvannasund, so Borðoyggin og Viðoyggin vórðu samanbundnar. Rutubáturin út til Svínoyar og Fugloyar siglir út frá Hvannasundi. Sjálvt um roynt varð at stovna skúla eystan Múla í 1737, kom ikki gongd á fyrr enn í 1835. Tá fór viðingur, giftur á Toftum (Norðtoftum), at lesa við børnunum á Toftum, Depli og Múla. Í 1837 fór annar viðingur at lesa við børnunum á Viðareiði og Hvannasundi. Í 1895 varð skúli bygdur í Norðdepli, og hesin stendur uppi enn. Børnini í Hvannasundi vórðu rógvin í skúla, og hini noyddust at ganga. Skúli varð so aftur bygdur í Hvannasundi í 1932. Hesin er í dag kommunuskrivstova. Í 1985 varð nýggjur skúli bygdur á Fossánesi, og her ganga nú øll børnini í kommununi í skúla til og við 7. skúlaár. Skúlabørnini í framhaldsdeildini verða koyrd til Klaksvíkar.
Jørðin[rætta | rætta wikitekst]
Í Hvannasundi er øll jørðin kongsjørð, meðan øll jørðin í Norðdepli er ogn.
Hvannasund er fyrndarbygd. Fýra fýramarkað festir eru í bygdini. Hetta eru ikki stór festir – 90 áseyðir hvørt – men afturat eini aðrari inntøku, ber til.
Fyrr var jarðarskipanin í Hvannasundi soleiðis, at festararnir áttu ein fjórðing í hvørjum hagaparti, men soleiðis er ikki longur. Jørðin varð skift fyri kortum, og tað hevði við sær, at hvør festari hevur sín haga. Hetta ger tað samstundis høgligari hjá hvørjum einstøkum festara, sum ikki longur nýtist at ganga á fjall so ofta, sum frammanundan.
Norðdepil er niðurseturbygd. Sambært gomlum bókum vóru tveir hagapartar í Depli – fýra merkur hvør.
Bøkurnar siga, at hagapartarnir vóru kallaðir Depli for sønden og Depli for norden. Í tí syðra partinum er ein partur kongs, men í norðara parti er alt ogn.
Hagarnir í Hvannasundi eru[rætta | rætta wikitekst]
- Úti á rættum
- á Oyruni
- Skarðhamar
- Yviri í skorðum
Sí eisini[rætta | rætta wikitekst]
Slóðir[rætta | rætta wikitekst]


text:
Orð og lag: Aage Samuelsen
Týtt: Kajfinn Hammer
1. Fór tín lívssól í kav
yvir tíðanna hav,
hóast Jesus tær hond hevur rætt?
Statt ei longur og star,
loys frá landi og far,
tú skalt sanna, at Orð Hans er satt.
Niðurlag: Loys frá landi og far,
Jesus hond rættir tær,
stíg á vatnið út, trúgv á Hans Orð.
Yvir dýpið tú sær,
Guðs Genesaret bar,
har ið Jesus tær heilsar umborð.
2. Hann í bát fór umborð,
boðaði har Guðs Orð,
og Hann skararnar mettaði væl.
Hann hin sami er enn,
lívgar neyðkomnar menn,
Hann við umsorgan metta teg skal.
3. Tyngir myrkur og neyð
og í iva tú gleið,
tó frá Himlinum Jesus teg sær.
Og í roynslunnar stund
kemur Hann á tín fund,
Hann ein hjálpari altíð tær var.
4. Tú í trúgv doypast má’,
teg Hann salva vil tá,
tóma bikar títt fyllir sum svar.
Hansar’ máttuga hond
brýtur sjálvlívsins ond,
og tú sannar, Hann er tann Hann var.


text:
Jacob Vestergaard
Jacob Vestergaard (føddur 7. apríl 1961 av Økrum) er føroyskur politikari, valdur á Føroya Løgting í 2008 og fekk tá flestar atvøður í flokki sínum Fólkaflokkinum. Hann var borgarstjóri í Sumbiar kommunu í tíðarskeiðnum 1. januar 1993 til februar 2003 og so aftur frá 1. januar 2004 og árið út. Hann var formaður í Føroya Kommunufelag 2001–2003. Jacob er útbúgvin løgreglumaður (politistur). Hann var fiskimálaráðharri 2003-04, innlendismálaráðharri 2005-07, bleiv koyrdur eftir at hann hevði flutt Strandfaraskip Landsins til Suðuroynna. Hann var aftur fiskimálaráðharri 2008-2011. Til løgtingsvalið 29. oktober 2011 fekk Jacob 1047 atkvøður, og flokkurin kom aftur í samgongu. Flokkurin fekk eisini fiskivinnumál at umsita. Jacob Vestergaard fekk tó ongan ráðharrasess, tá landsstýrissessirnir vóru býttir, í staðin gjørdist Jákup Mikkelsen fiskimálaráðharri.[1] Trupulleikar vóru við gegni hjá Jákup Mikkelsen, tí hann er svágur ein av størstu reiðarunum í Føroyum, Hanus Hansen. Tað var nógv kjak um ógegni hjá Jákup Mikkelsen í føroysku fjølmiðlunum, og tað endaði við, at løgmaður, Kaj Leo Johannesen segði landsstýrismannin úr starvi hin 15. februar 2012, og seinni sama dag gjørdist tað alment, at Jacob Vestergaard fór at taka við starvinum sum fiskimálaráðharri kl. 10 hin 16. februar 2012.[2]
Politisk lívsleið[rætta | rætta wikitekst]
- 1. januar 1993 - februar 2003 Borgarstjóri í Sumbiar kommunu
- 1. januar 2004 - 31. desember 2004 Borgarstjóri í Sumbiar kommunu
- 2001 - 2003 Formaður í Føroya Kommunufelag
- 17. februar 2003 - 2004 Landsstýrismaður í fiskimálum
- desember 2005 - 23. november 2007 Landsstýrismaður í innlendismálum
- 19. januar 2008 Fyrstvaldur á lista A til Løgtingsvalið við 870 persónligum atkvøðum, 4. flestar atkvøður av øllum
- 26. september 2008 - 6. apríl 2011 Landsstýrismaður í fiskimálum, síðstu tríggjar mánaðirnar eisini uttanríkisráðharri
- 2011 - Varaløgmaður
- 29. oktober 2011 næstvaldur fyri Fólkaflokkin á løgtingsvalinum við 1.047 persónligum atkvøðum, 5. flestar atkvøður av øllum
- 2011 - 15. februar 2012 Løgtingsmaður
- 16. februar 2012 - Landsstýrismaður í fiskimálum
Keldur[rætta | rætta wikitekst]
- ↑ Aktuelt.fo, Jacob Vestergaard og Bjarni Djurholm vrakaðir
- ↑ Aktuelt.fo, Jacob Vestergaard nýggjur fiskimálaráðharri
Slóðir úteftir[rætta | rætta wikitekst]
- Jacob Vestergaard á Norden.org


text:
Macdonalds prikkafiskur (prikkafiskaættin)
Lampanyctus macdonaldi
(Goode & Bean, 1896)
Stødd: 16 cm sigst verða mesta longdin á macdonalds prikkafiski.
Dýpi: Hann er úr umleið 60 metrum um náttina niður á í minsta lagi 1000 metrar um dagin.
Litur: Hann er svartbrúnligur, dimmgrómutur. Óskalaður er hann møguliga kámt silvurlittur um síðurnar.
Teinar: R14-16; G17(15-18). Táknatindar: 7(6-8)+1+16(14-18), til samans 24(21-26).
Lýsing: Macdonalds prikkafiskur líkist í skapi øðrum prikkafiskum. Hann hevur eina stóra ryggfjøður, eina stóra gotfjøður, umleið á stødd við ryggfjøðurina, eina lítla fitifjøður og smáar búkfjaðrar og bert ein viðfáning av uggafjaðrum. Sterturin er miðalstórur, nógv sýldur. Hann hevur lítið høvd. Eyguni sita fremst móti gronini, og kjafturin er stórur, fyllir næstan alt tað niðasta av høvdinum. Hann hevur beina striku. Ljósgøgn sita um allan undirpartin, eini 25-30. Eini 6-8 á síðunum, undir strikuni.
Eyðkenni: Heilt smáu uggafjaðrarnar, gotfjøðurfestið er longri enn ryggfjøðurfestið.
Týdningur: Hann hevur ikki havt vinnuligan týdning.
da: Macdonalds prikfisk, en: Rakery beaconlamp, ís: Brúnalaxsíld, no: Brun lysprikkfisk
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Prikkafiskar Myctophiformes
Hópurin prikkafiskar hevur 2 ættir við 35 slektum og 246 sløgum.
Undir Føroyum er bert tann eina ættin við 6 slektum og 7 sløgum:
Vanliga við stórum eygum. Eingin fiskur verður størri enn 30 cm. Høvd og kroppur samantrýst um síðurnar, flestu við stórum kjafti.
Teir hava fitifjøður, eina ryggfjøður og eina gotfjøður. Búkfjaðrarnar eru altíð framman fyri miðjan fiskin. Stóran sýldan stert, ljósgøgn um kropp og høvd, slætta og leysa roðslu.
Smáir svartir ella blankir fiskar, ofta skyggjandi í bronsu ella ælabogalitum. Miðsjóvar- og uppsjóvarfiskar.


text:
Eitt starv sum vaktgangandi á MRCC-Tórshavn (Maritime Rescue Co-ordination Centre) er leyst at søkja.
Starvið inniber hesar uppgávur :
. Skiftandi vaktir og ábyrgd av vaktini.
. Tilkallivakt.
. Móttaka fráboðanir og taka støðu til hjálparveitingar í føroyskum sjóøki.
. Vanligt fyrifallandi arbeiði á vaktini, t.d. skráseta ymiskt í sambandi við tilbúgvingina
Førleikakrøv:
• Nautiska ella aðra viðkomandi útbúgving
• Duga at samskifta á føroyskum, norðurlendskum og enskum
• Kunnleika til teldur
• Fullgilt GMDSS prógv.
Setanartreytir:
Starvið er lønt í 28. lønarflokki sambært avtalu millum Tænastumannafelag Landsins og Fíggjarmálaráðið. Starvsheitið er eftirlitsfólk.
Setanarøkið fevnir um Fiskimálaráðið og stovnar undir tí, umframt hini aðalráðini og
Løgmansskrivstovuna. Tænastustaðurin í løtuni er MRCC-Tórshavn.
MRCC bjóðar:
Eitt avbjóðandi starv, sum virkar undir altjóðareglum hjá IMO og føroyskum
lógarverki.
Ískoytislæru um: Leiting og bjarging og hvussu farast skal fram.
Persónligir eginleikar:
Kunna arbeiða sjálvstøðugt. Vera fyrikomandi og duga at samstarva við allar
partar í tilbúgvingini her á landi og í útlandinum.
Meira fæst at vita:
Um starvið við at venda sær til MRCC- Tórshavn, Robert J. Olsen, tlf. 351302, far.tlf. 231311 ella teldupost manager@mrcc.fo
Umsøknir:
Saman við upplýsingum um útbúgving og royndir skulu verða MRCC-Tórshavn, Tinghúsvegur 64, 110 Tórshavn í hendi áðrenn hósdagin 10. november 2011 kl. 1400.


text:
Solstad Farstad fingið fleiri sáttmálar í Avstralia
Nýsamanlagdi norski frálandsrisin Solstad Farstad hevur vunnið fleiri sáttmálar til skip síni í Avstralia frá trimum ymiskum feløgum. Sáttmálarnir fyri skipini hjá kreppurakta reiðarínum vara í upp til 200 dagar.
Stóra norska samanleggingin av frálandsreiðaríunum Solstad, Farstad og Deep Sea Supply fyrr í ár hevur ikki roynst serliga væl higartil, tá partabrævakursurin hjá fyritøkuni verður havdur í huga. Seinastu tríggjar mánaðirnar hevur hann mist uml. 42 pst. av virðinum.
Men nú hevur illa sperda felagið fingið fleiri bíleggingar frá trimum ymiskum feløgum í Avstralia, upplýsir felagið í tíðindaskrivi.
Og partabrævakursurin hevur eisini rættað seg við góðum 17 pst. seinastu vikuna, men tó bert til uml. 4,65 nkr. fyri partabrævið.
Og í gjár upplýsti felagið, at stjórin í fyritøkuni, Lars Peder Solstad, hevur keypt 100.000 partabrøv aftrat í felagnum fyri ein miðalkurs upp á 4,80 nkr. fyri partabrævið. Hann eigur nú 21,88 mió partabrøv í felagnum.
Bíleggingarnar frá teimum trimum ymisku avstralsku feløgunum umfata tilsamans 5 skip og sáttmálarnir vara úr umleið 100 døgum til eitt ár, upplýsir felagið í tíðindaskrivinum.
Solstad Farstad hevur tveir norskar shipping miljardingar, John Fredriksen og Kjell Inge Røkke, sum sínar størstu partaeigarar.
Kreppan í vinnuni fekk fyri tveimum vikum síðani felagið at boða frá, at tað hevur gjørt av at leggja átta skip í vetur og senda eitt ókent tal av meðarbeiðarum til hús.
Keldur: Solstad Farstad og maritimedanmark.dk


text:
Søfartens Ledere leggur saman við felagnum Lederne
Danska fakfelagið Søfartens Ledere verður partur av felagnum Lederne, har fakfelagið hjá donsku navigatørunum heldur fram sum sjálvstøðug serdeild undir navninum Lederne Søfart.
Tað upplýsa tey bæði feløgini í felags tíðindaskrivi.
Formaðurin í Søfartens Ledere, Bjarne Cæsar Jensen, sigur í samrøðu við ShippingWatch soleiðis um samstarvið:
"Vit hava kannað møguleikarnar fyri at gerast partur í nøkrum størri felagsskapum fyri at fáa sindur meira politiskan pondus. Vit hava verið í sambandi við Lederne áður, men teir hava eisini ment seg síðani, og tað ger, at teir hava pláss fyri okkum undir okkara treytum í dag. Nú kunnu vit koma inn til teirra og gerast eitt sjálvstøðugt felag," sigur Bjarne Cæsar Jensen við ShippingWatch.
Harvið verða teir 4000 limirnir í Søfartens Ledere limaðir inn í Lederne, sum umboðar 105.000 limir.
Samanleggingin skal samtykkjast á einum aðalfundi hjá Søfartens Ledere, sum verður í Nyborg 8. mars, og síðani verður avgerðin send til uratkvøðu millum aktivu limirnar.
Hjá Lederne hevur nevndin fyribils góðkent samanleggingarætlanirnar, meðan endaliga góðkenningin væntandi fæst á einum aðalfundi síðst í mai.
Eftir ætlanini verður samanleggingin veruleiki 1. juli 2018.
Kelda: shippingwatch.dk


text:
Putlarbeiðið ella dagdvølja
30. desember 2015
Dagarnir millum jóla og nýttár, hava vit ikki nógv annað arbeiðið fyri, enn vanligu gongdina í fjósið. Sostatt er ein gyltur møguleiki, at takast við okkurt, ið brýtur frá tí dagliga.
Jólakvøða úr Dímun
24. desember 2015
Øllum kring oyggjarnar, verður ynskt eini góð og huganlig jól og eitt eydnuberandi nýggjár.
Flokksfelagir úr Skúlanum á Fløtum vitja Dímunar Skúla
30. oktober 2015
Í Dímun eru vit sera fegin um samstarvið við Skúlan á Fløtum. Hetta samstarv innber at børnini í Dímun, eru partur av flokkum í Skúlanum á Fløtum.
So komu fyrstu lombini til jørðina
2. apríl 2015
Í góðveðrinum í morgun róku vit tvær gongur, -Heyggin og Klettin. Tá hesar nú hava fingið heiluvágin fyri orm, eru tær klárar til lembingina.
Næmingur av Giljanesi
24. februar 2015
Lóa Andorsdóttir, ið er av Skúlanum á Giljanesi, hevur veri í starvlæru herúti í tvær vikur. Lóa fekk roynt eitt sindur av hvørjum.
Starvsnæmingur í Dímunar skúla
8. februar 2015
Seinsu tvær vikurnar hevur Karstin í Húsinum veri í Dímun í starvslæru. Hann gongur í 9. flokki í Kollafjarðar skúla.
Headhunted
8. desember 2014
Hvør skuldi trúð tí, at eitt útstappað veðrahøvd úr Stóru Dímun, bleiv partur av einum listaverkið hjá Edward Fuglø.
Jónvør í starvslæru á Dímunargarði.
27. november 2014
Jónvør Olsen er í løtuni í starvslæru hjá okkum á Dímunargarði. Hon býr á Viðareiði og gongur í 10. flokki í skúlanum í Ziskatrøð í klaksvík.
Nýggj sending um Føroyar í Týskum sjónvarpið
17. oktober 2014
Hesa ferð ert tað eitt sjónvarpslið frá ARD 1, ið er og vitjar okkum her á Stóra Dímun. Í Sendingin eru tey eisini til steypafinaluna á Tórsvølli, og so verður eisini prát við Gretu Svabo Bech, Lars Múller og onnur.
Barnadópur í Dímun
13. september 2014
Hin 16. august varð yngsti íbúgvin í Dímun doyptur. Dópurin bleiv hildin í bóndans stovu. Gentan fekk navnið Andrea eftir ommuni í Vestmanna.
Sending um Føroyar í Týskum sjónvarpið
6. juli 2014
Fyri einum ári síðan var eitt týskt sjónvarpslið úti á Stóru Dímun og gjørdi upptøkur í sambandi við eina sending til SWR um Føroyar.
Nýggjan Køst
6. juli 2014
Farnu vikurnar hava vit fingist við at gera køstin av nýggjum.
A Journey to the Edge of Europe
15. apríl 2014
Seinasta summar, -á Ólavssøku, høvdu vit vitjan av Magnusi Nilsson. Hann er víðagitin innan matstovuheimin, við Fåviken, staði hann hevur ment og rekur.
Júst eitt ár til Sólarmyrking
20. mars 2014
Nú mugu vit vóna, at veðrið verður líka gott um eitt ár, sum tað var í morgun.
Rossaflutningur
22. februar 2014
Í morgun fleyg tyrlan hjá Atlantsflog ein hest til Dímunar og eina ryssu av oynni til Sands.
Floortje Dessing - To the end of the World
1. februar 2014
Sending um Stóra Dímun í Hollenskum sjónvarpi
Starvsvenjing
22. november 2013
Vit hava júst havt tvær fittar og raskar gentir í starvsvenjing á garðinum. Tær eita Elsa og Elspa, og koma úr 10. Flokki frá Skúlanum við Løkin.
Seyðarhøvdini sviðin
28. oktober 2013
Seinasta vikuskiftið fór m.a. við at svíða seyðarhøvdini, ið hava ligið fryst síðani slaktið endaði fyri áleið trimum vikum síðani. Okkum dámar best, at hava høvdini fesk.
Útstappað veðrahøvd
26. oktober 2013
Vit á Stóru Dímun hava havt nógvar spennandi vitjanir av Jens-Kjeld Jensen. Hann hevur oftast gongd á fleiri verkætlanum og nakrar av teimum nerta eisini við hesa oynna.
Rennidagur kring landið
12. oktober 2013
Eisini í Dímun hava skúlabørn runnið í góðveðrinum. Í Dímun eru tveir næmingar, ein í fjórða og ein í øðrum flokkið.
Góður og spennandi túrur í Grønuskorð
3. oktober 2013
So er raksturin og slaktið komið væl áleiðis úti í Dímun.
Væl veksur í kálinum
26. juli 2013
Fyrstu røturnar eru upptiknar. Líkindini til røtur, hava veri framúr góð hetta summarið. Røturnar eru væl vaksnar og vit vænta at tær fara at eydanst heilt væl í ár.
Týskt sjónvarpslið í Dímun
26. juli 2013
Dagarnar undan Ólavssøkuni, høvdu vit vitjan av týskum sjónvarpsliði.
Summartónar 2013 í Dímun
21. juli 2013
Sunudagin 07.06 vóru Summartónar í Dímun. Hetta er fyrsta konsertin hjá Summartónum herúti. Niðanfyri er, umframt myndir, ein styttri upptøka frá konsertini.
Áhugaverdur málningur komin til Dímunar
23. juni 2013
Fríggjadagin kom, uml. 90 ára gamli, málningurin av Guðruni, Blindabónda og dóttrini Helenu, út til Dímunar.
Sjóvegis vitjanir
11. juni 2013
Seinastu dagarnir hava fleiri gestir leita út til Dímunar, sjóvegis.
Røturnar sáddar
5. juni 2013
So er lýkkan komin og røtirnar eru sáddar. 24 maj sáddu vit kálið. Vit hava í ár valt at sáða gular majrøtir og kolirabi. Vit hava sum eina roynd fýra ymisk rótasløg.
Frískúlin í Havn á seturskúla í Dímun
3. juni 2013
Í farnu viku vóru næmingar og lærarir av frískúlanum í Havn á seturskúla í Dímun.
Grein um Stóra Dímun í The Independent
26. mai 2013
Í fjør summar høvdu vit vitjan av tveimum journalistum frá The Independent, og nú er so ein grein skriva um hendan túrin.
Grein í Politikken.dk um Føroyarferð við Solea
24. mai 2013
Tann 13 apríl vóru fleiri viðurkend fjølmiðlafólk og michelin kokkar úr øllum Evropa her á Stóru Dímun fyri at royna føroyskan ræstan mat.
Frá alikar til ein heitan pott
30. mars 2013
Tað byrjaði sum eitt gamalt brúkt alikar, og við góðum hugflogi og arbeiði, hava vit nú ein heitan pott.
Beinta og Maria í starvslæru
15. november 2012
Vit hava seinastu tvær vikurnar, havt vitjan av tveimum fittum og røskum gentum úr 10. flokki frá Skúlanum við Løkin. Tær hava roynt alt arbeiðið, sum hendan árstíðin hevur við sær á garðinum. Hendan dagin vaska og pakka tær svidnu seyðarhøvdini.
Seyðarhøvd
15. november 2012
Ein løta er at rigga av eftir slaktið. Men nú høvdini eru sviðin og góður helmingur av kjøtinum er komið av oynni, byrjar at líkjast og vit kunnu fara at tilrættisleggja og byrja vetrararbeiðið, -garvingina.
Børn úr Kommunuskúlanum á vitjan
16. oktober 2012
Systkini Anna Maria og Ludvík, sum ganga í flokki við Døgg í 3. b í Kommunuskúlanum í Havn, hava gingið í skúla herúti í eina viku. Tey hava eisini fingið tónleikaundirvísing umvegis skype, á sama hátt sum Døgg og Sproti verða undirvíst.
Komin væl áleiðis við flettingini
25. september 2012
Vit eru nú komin væl áleiðis við flettingini. Tá komandi vika fer at halla, vænta vit, at tað allarmesta er flett.
Útstappað veðrahøvd
28. august 2012
So eru fyrstu verðrahøvdini liðug. Veðrahøvdini eru av seyði, sum hevur gingið í Grønuskorð seinasta summar.
Nýggjur dímuningur
10. juli 2012
Janus og Erla fingu 07.06.12 ein son. Tey eru nú komin aftur til Dímunar.
Fyrsti skúladagur í Sornhúsinum
21. mai 2012
Í morgun var undirvísing fyri fyrstu ferð í nýggja skúlanum-Sornhúsinum.
Brúdleyp
19. mai 2012
Leygardagin 19.05 giftust Eva og Jógvan Jón úti í Dímun. Vígslan var í kirkjugrundini og veistlan stóð í framleiðsluhúsinum.
Sornhúsið klárt at taka í nýstlu
18. mai 2012
Húsið, sum vit hava bygt á gomlu sornhúsgrundina, er nú klárt at taka í nýstlu.
Garvingin gongur væl
29. apríl 2012
Eva og Birita hava verið á garðinum, í starvslæru seinastu tvær vikurnar. Umframt at ambæta seyðum og neytum, hava tær eisini veri við í garvingini.
Útstappað veðrahøvd
1. apríl 2012
Vit hava havt vitjan av Jens-kjeld í nakrar dagar. Hann hevur lært okkum, hvussu hann garvar og útstappar seyðarhøvd.
Ein vakur dagur
29. mars 2012
Seinasti sunnudagur var ein serstakliga vakur dagur. Vit nýttu ein part av degnum í haganum. Aftanfyri Rebekku, Turið, Døgg og Sprota, liggja Hvalbiærnar.
Hundahvølpar
12. juni 2011
Nú hevur tíkin Leika hvølpar. Hundurin, Napp hjá Eyðstein Jensen er nýttur til hesa paring. Hesaferð eru teir sjey í talið.
Vinarbólkur
6. juni 2011
Dímunar Skúli samstarvar við Kommunuskúlan.
Hjallurin reistur
22. mai 2011
Skuldu vit fáa eina hjall sum kundi løggildast framyvir, mettu vit at best var at byggja nýggjan hjall.
Rótakál
22. mai 2011
Nú vit hava skorið flag til Sornhúsið, lá væl fyri at seta eitt sindur av eplum niður og gera rótakál í sama viðfangi.
Sornhúsið reist og innilokað
1. mai 2011
Vit hava í longri tíð havt ætlanir um at byggja eina smáttu, soleiðis at vit kunnu útvega hóskilig høli til skúla og búðstað til lærara. Avgerð bleiv tikin um at byggja smáttuna í gomlu Sornhúsgrundina.
Bóndir av Sandi vitja
25. mars 2011
Seinastu dagarnar hava vit havt vitjan av bóndunum, Jógvani Joensen og Ottari Hentze. Teir høvdu hvør sín hund við.
Nógvir Hundar
20. mars 2011
Herfyri vóru Eyðstein og Hjørleif á vitjan. Teir høvdu nakrar hundar við, so vit fingu vant eitt sindur.
Næmingar úr Nám X
5. mars 2011
Í tvær vikur hava Rannvá Arnadóttir og Kristvør Andreasen verið í starvslæru í Stóru Dímun. Tær ganga í Nám X, í Eysturskúlanum.
Fleiri næmingar í skúlanum
28. februar 2011
Rebekka og Rannvá Lovisa hava vitjað okkum í vikuskiftinum. Tær høvdu hug at leingja túrin nakrar dagar og royna, hvussu dagarnir í Dímunar Skúla ganga fyri seg.
Góðar umstøður at garva skinn
29. januar 2011
Hesa árstíð hava vit nógv um at vera. Hetta er tíðin, tá vit garva seyðaskinn.
Skreitt og runnið á træskoytum.
1. desember 2010
Ung, sum eldri hava tikið sær onkrar fríløtur hesar góðveðursdagar. Vit hava m.a. skreitt og runnið á træskoytum.
Fletting
20. september 2010
Fyrsta fylgið varð flett 20.sep. Vit fletta í nýggja sláturhúsinum og tað riggar heilt væl. Her síggjast eftirlitsfólkini av starvsstovuni.
Teitur í starvslæru
15. september 2010
Ein næmingur úr Eysturskúlanum, er í starvslæru hesar dagar. Tað er Teitur í Sjúrðargarði.
Sláturhúsið fingið løggilding
8. september 2010
Heilsufrøðiliga starvsstovan hevur í dag verið í Dímun og eftirhugt sláturhúsið og umstøðurnar annars til slátur. Starvsstovan hevur góðtikið umstøðurnar herúti og harvið játtað løggildan av sláturhúsinum.
Fyrsti skúladagur
16. august 2010
Dagurin í dag,er ein merkisdagur hjá nógvum børnum, sum skulu í skúla fyri fyrstu ferð. Í Dímun hevði Døgg sín fyrsta skúladag í dag.
Tilflyting á Dímun
1. juni 2010
Fyrst í maj mánaði fluttu Janus úr Dímun og Erla Olsen út til Dímunar. Tey koma, saman við okkum, at arbeiða á garðinum. Janus er uppvaksin herúti, meðan Erla er uppvaksin í Vestmanna.
Veðranir komnir í Grønuskorð
1. juni 2010
Í gjár fóru veðrarnir inn í Grønuskorð. Vit lótu tjúgu veðrar fara inn í ár. Hetta hevur víst seg at verað hóskiligt tal.
Rulla páskaregg
1. apríl 2010
Nú veðurvánirnar ikki vóru so góðar fyri 2. páskadag, avgjørdu vit at rulla egg 1.dag.
Sláturvirkið
23. mars 2010
Í gjár og í dag hava vit fingist við at fáa sjálva sláturlinjuna upp at hanga. Tað er Nomatek, sum hevur staðið fyri hesum arbeiði. Matvørulógin kemur fyri á tingi fyrsta dagin og spennandi verður, hvussu hon verður móttikin.
Frá Argjabáti til Hoyvíking
21. mars 2010
Nýmannaði Hoyvíkingur hevur veri herúti í vikuskiftinum. Ein stórur partur av hesi manning, er gomul manning á Argjabátinum. Teir hava, sum so mangan, verið til stóra hjálp.
Venjing gevur úrslit
10. mars 2010
Hesa árstíð hava vit sera góðar umstøður at venja hundar . Haraftrat er gott at vera klárur til várraksturin, ið liggur stutt fyri framman.
Hundahvølpar
10. mars 2010
Í dag legði tíkin Leika hvølpar –heilar 9 í tali. Pápin at hvølpunum er Ben hjá Eyðstein Jensen. Leika er tann elsti, mest og best royndi hundurin, vit hava í Dímun.
Næmingar í starvslæru
28. februar 2010
Vit á Dímun hava verið so heppin, at havt vitjan av tveimum vágagentum, farnu tvær vikurnar. Tað eru nevniliga Tórunn og Durita frá Miðvágs- Sandavágsskúla, sum hava veri í starvslæru her á garðinum.
Tunnusláttur
13. februar 2010
Nú, vit vóru so væl mannað, var sjálvsagt skipað fyri tunnusláttri. Sólin skein oman og niðan allan dagin, so tunnan bleiv málað úti í garði.
Ein góður hagatúrur
11. februar 2010
Ein vakran dag í síðstu viku vóru Døgg, Sproti og Eva ein túr á oynni. Fyrst og fremst var ætlanin at finna rossini, sum ikki høvdu veri at sæð í einar tvær vikur.
Kavaveður
29. januar 2010
Í longri tíð hava vit havt vakurt kavaveður. Líkt er til at kavin ikki fer at liggja so leingi aftrat, tí fóru vit øll í gjárskvøldi,-ung sum gomul, úti at spæla okkum úti í kavanum.
Vindmyllan
29. januar 2010
Í góðverðrinum í dag, kom okkara nýggja 3 kw vindmylla upp at standa. Hetta bleiv gjørt við hjálp frá tyrluni hjá Atlantsflog.
Gleðilig Jól
24. desember 2009
Vit á Dímun, vilja her nýta møguleikan at ynskja øllum, eini góð og hugnalig jól. Vit eru aftur í ár so heppin, at hava fleiri jólagestir. At vera fleiri herúti hesa høgtíð, setur sjálvsagt ein serliga hugnaligan dám -bæði hjá ungum, sum eldri.
Húsið tikið í nýstlu
2. desember 2009
Eins og undan farin ár, nýta vit ein stóran part av vetrartíðini, at garva seyðaskinn. Nakað nýtt er, at vit so smátt hava tikið nýggja bygningin í nýstlu. Ein part av loftinum, hava vit innrættað til at turka skinnini.
Slakt
20. oktober 2009
Týsdagin 20.10 flettu vit seinastu seyðirnar fyri í ár. Samanumtikið má sigast at árið royndist væl. Skurðurin var heilt góður. Vektin var javnt góð, samstundis sum at vit høvdu eitt stórt lambatal.
Seinastu seyðirnir til hús
19. oktober 2009
Mánadagin fingu vit seinastu seyðirnir til húsa. Hesir 32 seyðirnir hava gingið norðast í bakkanum.
Væl áleiðis við vinnubygninginum
29. august 2009
Nú summarið er farið at halla, eru vit komin væl áleiðis við vinnubygninginum. Uttan er bygningurin liðugur, og innan hevur hann fingið týðuligt skap.
Nú eru vit flutt inn aftur
29. august 2009
Nú standa húsini liðug so at siga. Onkrir snøklar eru eftir og verða gjørdir, tá ið tíð er til tað.
Umfatandi ábøtur
29. mai 2009
Seinastu vikurnar eru umfatandi ábøtur gjørdar á tað eina av okkara sethúsum. Húsini eru nú bjálvaði, nýggj vindeygu og nýggjur klædningur er komin á húsini.
Eitt gott strævið vikuskifti
19. apríl 2009
Hetta vikuskiftið hava vit havt vitjan av Lindu, Jóhan Petur og børnunum.
Fýra pisur og eitt heimalamb
19. apríl 2009
So er fyrsta heimalambi komið í hús. Nú ein góður helmingur av ónum hevur lembt, hildu vit at tíð var komin til at finnað heimalamb.
Gleðiligar páskir
12. apríl 2009
Henda vakra páskamorgun komu teir fyrstu gásarungarnir til sjóndar. Sum undanfarin ár, eru børnini, Døgg og Sproti ógvuliga hugtikin av nýklaktu ungunum.
Øll fylgini rikin og nøkur lomb komin
8. apríl 2009
Vit hava rikið øll fylgini og halda at seyðurin er væl fyri. Tað gekk væl við rakstri og hesa tíðina er seyður tungur á sær.
Góð manning
15. mars 2009
Hetta vikuskiftið høvdu vit vitjan av manningini á Argjabátinum og Teiti, sum gjørdu eitt megnararbeiði.
Vinnubygningurin er reistur
14. februar 2009
Eftir eina strævna viku er stálið loksins komið upp at standa. Vit hava brúkt talju og gott hugflog og sjálvandi eitt sindur av tíð.
Starvslæra og hundalæra
29. januar 2009
Hjørleif hevur verið í starvslæru seinastu tvær vikurnar. Hjørleif gongur í 9. flokki í Kommunuskúlanum í Tórshavn.
Neytahúðir
10. januar 2009
Enduliga er tað eydnast at garva neytahúðir, við góðum úrsliti. Vit hava roynt at garva neytahúðir fleiri ferðir seinastu árini, men ikki fyrr enn nú hava vit fingið úrslit, sum vit eru nøgd við.
Seyðaskinn
1. desember 2008
Væl hevur gingist at garva seyðaskinnini á oynni og fleiri senda skinn út til okkara at garva.
Nú er jóladøgurin klárur
4. november 2008
Leygardagin 4/11 var ein stórur gásadagur á Dímun. Allir gásarungarnir blivu grýtuklárir og slaktið var av tí besta.
Hundahvølparnir klárir at lata
29. oktober 2008
Hesir átta hundahvølparnir eru nú klárir at lata fyrsta dagin. Stórur áhugi hevur veri fyri teimum.
Gøtugentur í starvsvenjing
1. oktober 2008
Seinastu tvær vikurnar hava vit havt fólkaskúlanæmingar í starvsvenjing. Hesuferð vóru tað gøtugenturnar, Heidi og Angelika. Tær ganga í 9. flokki í Fuglafjarða skúla.
Næmingar í starvsvenjing
29. september 2008
Altíð gott við hugaðum fólkið til hjálpar. Durita og Herdis hava luttikið í slaktinum í ár. Tær ganga í 9. flokki í Miðvágs- Sandavágsskúla.
Eitt gott slakt
29. september 2008
Hetta slakti er komið at enda. Okkum væntar bert at taka seyðin norðast í bakkanum. Skurðurin í ár hevur veri framúr góður, bæði í mun til lambatal og vekt.
Liðugt at stoypa
30. august 2008
Í dag varð liðugt at stoypa. Vit høvdu sett okkum fyri at fáa betongarbeiðið liðugt áðrenn sláturin, -og so bleiv.
Seyðahundahvølpar
29. august 2008
29.08 legði seyðahundurin Leika átta vælskaptar hvølpar.
Vinnubygningur fingið skap
29. juli 2008
Væl hevur gingist við at planera, sjálvt um arbeiðstólini eru smá. Hvør fríløta er farin til at steinseta og stoypa.
So vóru tey aftur...
29. juni 2008
Eitt gott langt vikuskifti við gomlum kenningum. Jóhan Petur, Linda og børnini, hava veri á vitjan. Sjálvsagt frøddust vit øll, um at vera samlaði aftur.
Veðrar í Grønuskor og verið eftir havhestaeggum
20. mai 2008
Aftur í ár hava vit sloppið 20 veðrum inn í Grønuskor. Seinasta ár royndis væl og vit kundu ikki bara okkum við at sleppa aftur.
Tilfar til vinnubygning og sólpanel
5. mai 2008
Nú er tað fyrsta tilfarið til vinnubygningin komið. T.v.s. at vit fara at stoypa soylurnar til stálføturnar og planera tær komandi vikurnar.
Manningin á Argjabátinum á Dímun.
4. mai 2008
Magnus og manning fingu seg royndar við línu niðri á Kleivini. Teinurin niður er 50 metrar, so onkrir summarfuglar hava helst gjørt um seg.
Her hongur ein í berginum
3. mai 2008
Hesin nýggi háttur at síga, kallast rapelling. Línan verður sett føst og síðani blaka oman av eggini. Eingin at draga ella lora.
Starvsvenjing á Dímun
2. mai 2008
Í løtuni hava vit á Dímun vitjan av Maritu og Hallu, ið eru í starvsvenjing. Tær ganga á Felagsskúlanum á Oyrabakka, og skulu verða her í tvær vikur.
Gestabøkur
1. mai 2008
Nú eru vit farin at gera gestabøkur. Bøkurnar eru bjálvaðar við seyðaskinni. Fólk hava víst áhuga fyri hesum bókum. Nógv kenna helst hesar bøkur, sum Vilma áður framleiddi.
Eitt lamb, eitt lamb...
29. apríl 2008
So kom tað fyrsta lambið eitt sindur óvæntað, men børnini hildu tað vera óført. Ì dag fingu børnini so møguleikan at nerta og kela lambið og myndin talar helst fyri seg.
Skjótt gekk árið
1. mars 2008
Nú eru Jóhan Petur, Linda, Rebekka og Rannvá Louvisa aftur búsitandi í Havn. Tey skuldu vera herúti í eitt ár, og 1. mars var hetta tíðarskeiðið avrunnið.
Bjargingarvenjing
19. februar 2008
Týsdagin 19. februar var bjargingarvenjing fyri Skúoyar kommunu við tyrlu. Vit blivu loraðir niður á Rituna og løtu seinni tiknir uppaftur. Ritan var áleiðis Dalsskorð og var hetta ein sonn upplivan.
Kavaveður á Dímun
29. desember 2007
Tað er ikki oftani, at stórvegis av kava legst á oynna. Men hendan dagin bar til at gera veruligar kavasmáttur inn í fannir ymsastaðni í brattanum.
Børnini ambæta eisini
29. november 2007
Sjálvsagt eru børnini við, tá djórini skulu hava neyðugu røktina. Her eru tað Døgg og Sproti, ið rista grasið upp fyri seyðinum.
Garvaði seyðaskinn
29. oktober 2007
Seinastu mánaðarnar hava vit havt úr at gjørt, við at garva seyðaskinn. Vit byrjaðu beint sum slaktið í heyst var liðugt, og nú eru vit so komin rættuliga væl áleiðis.
Eitt miðal gott slakt
29. september 2007
Í ár hevur gingið væl við slakti og rakstri. Vektin hevur verið á miðal og eitt kvint uppeftir. Eisini hevur verið væl lamba, so nøgdsemi er av tí besta.
Útgrivið fyri slátur- og vinnuhúsinum
29. juli 2007
Tað hevur tikið okkum nógva tíð við útgrevstrinum. Men nú er liðugt at grava út og tá ið várið kemur, verður farið undir at steinseta.
Stórt ferðalag úr Vestmanna
29. juni 2007
Fríggjadagin 29/06-07 fingu vit vitjan av 74 Vestmenningum. Veðrið var ikki av tí besta tíðliga á morgni, men tá ið Silja Star við Vestmonnum kom nærri at oynni, bleiv gott veður.
Forvitnislig vitjan á Dímun
20. juni 2007
Mikukvøldið 20 juni, umleið klokkan 20.00, fingu vit óvæntað vitjan. Quentin og konan Juliet, sum er ættað úr Fraklandi høvdu lagt leiðina úr Stórabretlandi via Skotland og beinleiðis til Stóru Dímun.
Skeiðvirksemið á Dímun
23. mai 2007
Í døgunum frá 23 til 25 mai, vóru 7 fólk frá ymiskum tænastudeildum á Landssjúkrahúsinum og hildu skeiðvirksemið á Dímun. Tað vil siga, 6 frá Landssjúkrahúsinum og ein uttanveltaður skeiðleiðari.
Nýggjur veirur í kleivini
29. mars 2007
Nýggjur veirur er spentur í Kleivini. Hetta bleiv gjørt fyri at hava trygdina í hásæti. Nógv fólk koma sjóvegis um summari og sjálvi nýta vit hesa farleið, tá mjørkin darvar tyrluni at koma.
Kálvarnir avhornaðir
29. mars 2007
Nú hava kálvarnir fingið brent hornini. Fyrst verða teir doyvdir væl og virðiliga. Síðani brennur djóralæknin við gløðandi heitum jarni niður á hornini. So veksa tey ikki meir. Hetta verður gjørt fyri trygdina.
Seyður aftur í Grønuskor
29. mars 2007
Hósdagin 3. maj, krossmessudag, sluppu vit 20 seyðum inn í Grønuskor.
Reint vatn
29. mars 2007
Nú hava vit fingið reint vatn á Dímun. Hetta tólið strálar vatni so vit hava heilsufrøðiliga góðkent vatn.
Havhestaegg
29. mars 2007
Aftur í ár hava vit verið eftir havhestaeggum. Vit taka eggini norðast á oynni í teimum ovastu homrunum.
Framleiðsluhús á Dímun
29. mars 2007
Fyrsta heilt ítøkiliga stigið til at gera framleiðsluhúsið á Dímun til veruleika, var tikið leygardagin 2. juni.
Nógvir kálvar á Stóru Dímun
29. mars 2007
Vit hava fingið nógvar kálvar. Sjálvi hava vit 2 kýr, ið hava fingið hvør sín kálv og 5 hava vit fingið frá Petur Karl á Rana. Í ár hava vit 5 slaktineyt, Hendan myndin talar fyri seg.


text:
Dugir tú Betri samskifti?
Eitt spennandi starv bíðar eftir tær á Marknaðar- og samskiftisdeildini í Betri samtakinum. Eitt serføroyskt samtak við nærum 300 starvsfólkum, ið dagliga veitur tænastur til meginpartin av øllum føroyingum.
Vit eru
Á deildini taka vit okkum av allari marknaðarføring av Betri samtakinum og øllum feløgunum í samtakinum: banka, trygging, pensjón og húsamekling. Eisini hevur deildin ábyrgd av uttanhýsis og innanhýsis samskifti í hesum týðandi føroyska samtakinum.
Starvið
Vit sóknast eftir einum royndum og eldhugaðum samskiftisfólki. Í tøttum samstarvi við hini á deildini og við feløgini í samtakinum fert tú m.a. at taka tær av samskiftistilfari, marknaðarføringsátøkum, lýsingartilfari, samskipan, kundaátøkum og miðlan. Tað er ein fyrimunur, um tú hevur innlit í og royndir við vinnuligum samskifti, gjarna innan fíggjar- ella tryggingarøkið.
Krøv
Vit vænta, at tú:
- hevur viðkomandi útbúgving og royndir við samskifti og helst marknaðarføring eisini
- ert sjálvstøðug/ur, men dugir væl at samstarva og at arbeiða í toymi
- hevur hug og hegni at arbeiða við øllum samskiftismiðlum, bæði siðbundnum og sosialum
- brennur fyri at seta nýskapandi hugskot í verk
- hevur ein jaligan hugburð
Vit bjóða
Eitt áhugavert starv í einum samtaki í stórari menning, sum hevur stóran samfelagsligan týdning í Føroyum. Ein spennandi, avbjóðandi og fjølbroyttan arbeiðsdag, sum tú sjálv/ur í stóran mun kanst leggja til rættis.
Er hetta tú? So søk beinanvegin. Spurningar um innihaldið? So vend tær til Dánial Hoydal, leiðara á 348250 / dah@betri.fo. Spurningar um formlig viðurskifti, so er tað Fanny Petersen, HR-leiðari á 348530 / fp@betri.fo.
Starvið verður lønt sambært sáttmálanum millum FAG og YTF.
Starvið verður sett skjótast gjørligt, og umsóknir við lívsrensli og avriti av prógvum skulu sendast til starv@betri.fo í seinasta lagi mikudagin 13. juni 2018 kl. 12:00


text:
SEV er fólksins ogn
Elfelagið SEV er interkommunalur felagsskapur, sum allar kommunur í Føroyum eiga, og sum harvið allir føroyingar eiga.
SEV er grundað á eina samhaldsfasta, fólkaræðisliga skipan, har tann vinningur, sum fæst burtur úr elsøluni, verður nýttur til framtíðar útbyggingar av framleiðslueindum og elkervinum. Á tann hátt verður vinningurin øllum Føroya fólki at gagni, og útbyggingar kunnu fara fram, so hvørt samfelagið mennist, og streymtørvurin økist.
SEV hevur eina veitingarskyldu, sum áleggur felagnum at veita øllum borgarum, virkjum, stovnum o.s.fr. støðugan streym alt samdøgrið. SEV hevur sostatt bæði góðsku- og kervisábyrgdina í Føroyum.
Føroyar eru avbyrgt oyggjasamfelag, sum ikki kann keypa streym frá grannalondunum. Veitingarskyldan og kervisábyrgdin bera tískil við sær, at SEV 24 tímar um samdøgrið hevur ábyrgdina av at hava nóg mikið av tøkum mátti, so skipanin virkar til fulnar og kann lofta tekniskum brekum og framleiðslueindum, sum av einihvørjari orsøk steðga.
SEV er skipað sum lutafelag við partafelagslíknandi aðalfundi, nevnd og dagligari leiðslu.
Hvør limakommuna verður umboðað á aðalfundinum við eini fulltrú, og atkvøðurætturin samsvarar íbúgvaratalinum í kommununi. Tvs. at ein atkvøða er fyri hvørt byrjað 1000 íbúgvaratal.
Í nevndini sita sjey limir, ein úr hvørjum av hesum økjum: Norðoyggjum, Eysturoy, Sundalagnum/Norðstreymoy, Vágum, Suðurstreymoy, Sandoy og Suðuroy. Hvørt øki sær velur ein nevndarlim og ein varalim. Nevndin skipar seg sjálv.
Stjórin hevur dagligu leiðsluna saman við trimum deildarstjórum.


text:
Søvnini á kunningarferð um talgilding
Hesa vikuna eru umboð fyri tey almennu søvnini á ferð úti um landið og kunna um arbeiðið við talgilding á stovnunum. Savnið á Føroyamálsdeildini á Setrinum er við á hesi kunningarferð.
Sunnudagin var túrur gjørdur til Suðuroyar. Byrjað var á Seglloftinum á Tvøroyri við at Hendrik Old, landsstýrismaður, segði nøkur orð. Síðani vóru framløgur frá stovnunum. Setrið kunnaði um, hvussu arbeiðið at talgilda orðaseðlar til orðabókaarbeiðið eisini fer at verða lagt út á ein almennan portal til øll áhugað at hyggja at, leik sum lærd.
Framløgurnar vóru endurtiknar umborð á Smyrli á veg norð aftur. Nógv fólk var við hendan túrin og fitt av fólki leitaði sær upp í Beinisvørð at lurta.
Mikudagin 1. juni verður aftur kunning. Tá eru søvnini í Bakarínum hjá Jórun í Klaksvík frá kl. 10 – 13.
Fríggjamorgunin 3. juni frá kl. 7:30 til 10:30 eru søvnini á Flogvøllinum og kunna.
Kunningarferðin endar í Havn. Framløgur verða á torginum í SMS frá kl. 15 til 17:30.
Luttakandi søvnini eru: Skjalasavnið, Landsbókasavnið, SavnsGull, Seturssavnið og Fornminnissavnið.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Í samband við umrøðu í miðlunum seinastu dagarnar um samstarvið millum íslendska skurðlæknan Kristján Skúla og Landssjúkrahúsið viðvíkjandi viðgerð fyri bróstkrabba, hevur stjórnin á Landssjúkrahúsinum avgjørt, at verandi avtala við Kristján Skúla heldur fram, fyribils til 1. februar 2018.
Ætlandi verður samstarvsavtalan tikin upp á fundi millum Kristjan Skúla, skurðdepilin og stjórnina á Landssjúkrahúsinum, so skjótt sum skurðlæknin er aftur í Føroyum.
Eisini fer stjórnin at skipa fyri fundi um bróstkrabbaviðgerð millum umboð fyri Ríkissjúkrahúsið, Krabbameinsfelagið og sjúklingar.
Tá hesir fundir hava verið, fer stjórnin á Landssjúkrahúsinum at taka endaliga støðu til hvussu hetta viðgerðarøkið verður skipað framyvir.
Hareftir verður kunnað um avgerðina.


text:
Kreppa í Javnaðarflokkinum og samgonguni
Kristin Michelsen hevur boða Javnaðarflokkinum frá at hann frá í dag av atkvøður mál fyri mál í løgtinginum. Íkomna støðan á Tvøroyri er orsøkin.
Kristin Michelsen hevur sent soljóðandi skriv til Aksel V. Johannsen løgmann
Undirritaði Kristin Michelsen, Froðba, løgtingsmaður fyri Javnaðarflokkin, vil hervið boða Løgmanni og formanni fyri Javnaðarflokkin Aksel V. Johannesen frá, at eg Kristin Michelsen, løgtingsmaður frá ídag av, atkvøður mál fyri mál í Løgtinginum, og er ikki bundin at atkvøða saman við Javnaðarflokkinum, so leingi sum javnaðarumboðini í Tvøroyrar býráð ikki vilja samstarva við undirritaða.
Undirritaði vil eisini vísa til at formaðurin í Suðuroyar norðara Javnaðarfelag Signar Dam alment og við telduposti til undirritaða dagfestur 14. november 2016 kl. 20.52 váttar ”at Kristin Michelsen er valdur fyri Javnaðarflokkin og umboðar sostatt Suðuroyar norðara Javnaðarfelag á Løgtingi”. Somuleiðis váttar Løgmaður í telduposti til undirritaða 13. november 2016 ” eg helt eg hevði svarað tær bæði munnliga og umvegis miðlarnar. Eg kann endurtaka tað her: tú ert framvegis limur í Javnaðarflokkinum og ynsktur í Løgtinginum”.


text:
Orð og lag: Jákup Eli Joensen
1. Jólini vóru ikki, so góð
sálin, og eg vit vóru, so óð
dunnan var lekkur,men humørið var lágt
blóðið frá mínari hondlið var illani stokt
2. Innlegging var eitt ræðuligt tvang
tað er tí, at eg syngji hendan sang
tablettin hon smakkaði ikki so væl
men eg veit at av hesum sjussi eg drekka skal
3. Hvat skal eg gera, og hvar skal eg fara
løgtingið hugsar bara um, at spara
eg havi ei fingið nakað boð frá tær
eldur er í gardinuni hjá mær
4. Hvat skal eg gera, og hvar skal eg fara
løgtingið hugsar bara um, at spara
eg havi ei fingið nakað boð frá tær
eldur er í gardinuni hjá mær


text:
Børn Ábrahams sipar til ábrahamska trúgv, sum er felagsheiti, ið verður nýtt um tær monoteistisku trúargreinarnar, ið stava frá patriarkinum Ábrahami, tað er jødadómur, kristindómur, islam, rastafari og kanska fleiri átrúnaðir við.
Eitt er, at lærugreinin kristni í skúlanum er avmarkað í tímatali, men at hon eisini er so hugfrøðiliga avmarkandi, ja av tí beinleiðis snævurskygda slagnum, er nýtt fyri mær.
Semjusøkjandi læran úr nýggju skúlabókunum í kristni hevur so ikki upplýst teir føroyingar, ið nú hava sett sær fyri at hava ein virknan leiklut í komandi fólkaræðisligu Føroyum.
Av øllum teim hóttanum, sum rættskafni føroyski borgarin við kristni og Bíbliu í hond hevur boðað Føroya løgtingi frá, er - hondina á hjartað - islam millum tær vandamiklastu. Islam er ein tilverulig hóttan í Føroyum í dag. Tað gongur greitt fram í teim ummælum, sum Føroya løgting nú kunngerð á heimasíðuni við navns nevnilsi.
Tingið boðar frá, at uppskotið til Stjórnarskipan Føroya varð lagt til almenna hoyring ólavsøkudag 2017 við ummælisfrest til 25. august 2017. Inn komu 124 ummæli. 16 av hesum vóru frá samkomum og áhugafelagsskapum. 5 frá lands- og statsmyndugleikum. Restin, 103, vóru frá einstaklingum, sum øll eru nevnd við navni. Ongin kommuna ella kommunufelagsskapur sendi inn ummæli. Innkomin ummæli til uppskotið til Stjórnarskipan Føroya fylla 345 blaðsíður av reinum teksti. Eingin átrúnarlig, sexistisk ella tjóðskaparlig tekn ella myndir eru sett inn í millum.
Ein navnsnevndur maður vil áleggja útlendingum at tillaga seg, so "tað skal standa í Stjórnarskipnarlógini, at tað er ein treyt, at útlendingar, sum flyta til Føroya, skulu laga seg til føroysk virði."
Ein annar maður við bíbilskum navni vil hava, at "tað eigur at standa í Stjórnarskipan Føroya, at tað er ikki loyvt at byggja moskur í Føroyum."
Hinvegin skjýtur Útoyggjafelagið upp um føroyska útjaðaran, at honum skal "tryggjast somu rættindi sum meginøkið. Hetta hevði tryggjað eina fjølbroytta búseting í Føroyum."
Eitt annað felag, ProVita, sigur, at "tað er neyðugt, at stjórnarskipanin viðurkennir rættin hjá ófødda barninum."
Eftir hesar sjáldsamt konstaterandi upplýsingar, at tryggja tey á útoyggj og ófødda barnið, vísur Løgtingið eisini á, at tað av borgarum verður fatað sum "avmarkandi at nevna føroyskt sum tjóðarmál, tí fleiri borgarar brúka eitt annað móðurmál."
Skuldi ein trúð, at her búgva fólkaræðisliga sinnað fólk í einum framkomnum multikulturellum vælferðarlandi, verður tú nipin og skammiliga skuffaður í grein 12, ið fevnir um trúgv og kristni við hópin av tilvísingum til blaðsíður.
Her verður við navns nevnilsi sagt, at ”Islam skal bannast, tí hon er ein harðrend religión og lærir muslimar, at teir eiga at fremja yvirgangsálop.” Enntá verður av einum lívfrøðiliga demokratiskum føroyingi nágreinað, at ”ótti er eisini fyri, at muslimar við verandi stjórnarskipanarorðing kunna útrudda okkum, sum her búgva. Eisini gevur verandi orðing muslimum møguleika at byggja moskur.” Soleiðis skrivar ein navnsnevndur føroyingur, sum javnan er frammi á øllum sosialum pallum við líknandi sjónarmiðum. Nú er hann eisini til skjals í savninum hjá Føroya løgtingi. Rætturin at vera idiot er royndur og toygdur í ytstu lykkju. Tað er eisini fólkaræði, at rúma idiotin og biðja hann koma fram á torg.
Ein annar nútíðarmaður í fólkaræðisligu Føroyum skrivar, at ”vit skulu halda okkum til, at Føroyar er eitt Kristi samfelag og ikki lova ørðum ideologium sum t.d Islam v.m. at koma inn í landið.” Ein annar fittur maður, sum fyrr spældi revolterandi rock, sigur og skrivar nú undir fullum navni, at ”tað skal standa í tí nýggju føroysku stjórnarskipanini, at islam, sum er ein ónd religión og ideologi, ið mótarbeiðir kristindóminum og fólkaræðinum, ið okkara kristna samfelag byggir á, skal bannast í Føroyum, og tað burdi sagt seg sjálvt, fyri at vísa virðing fyri okkara forfedrum, sum hava bygt okkara land upp á tey kristnu virðini, ið eru okkara grundarsteinur, sum vit standa á, og tann arvur, sum okkara eftirkomarar eisini skulla byggja víðari á!”
Ein, sum er handilsmaður og prædikumaður, sigur eisini á skrift, at islam er orsøkin til heimsins trupulleikar: ”Tá vit vita hvussu ógvuslig støðan er úti í Evropa í dag, enntá í okkara grannalondum, orsakað av økjandi islamsku ávirkanina, so er tað torført fyri meg at skilja hví vit tá ikki taka tann danska setningin við inn í uppskot til trúarfrælsi. At lata uppskotið standa óbroytt vil viðføra at yvirvøldin stendur hjálparleys yvirfyri eini støðu, ið kann seta landsins trygd í vanda, um hendan er orsakað av átrúnaði,” skrivar handilsamðurin, sum eisini er prædikumaður.
Ein yvirmaður, sum siglir úti, skrivar, at ”Framtíðar trúðarfrælsið í Føroyum má verjast, og tað gerst best við at forbjóða at Islam verður "praktiserað". Ein, sum møguliga eisini er samkomuleiðari, skrivar, at ávísir paragraffir ”loyvir eitt nú Islam at gera fastar tøkur í Føroyum. Hendan paragraff loyvir burku, mosku o.a. Danir høvdu handlað annarleiðis, um teir kunnu spola tíðina aftur,” veit hann at siga.
Ein góður skúlabókateknari sigur at enda, at ”Stjórnarskipanaruppskotið tekur sum er, ikki nóg væl hond um verjuna av Føroyum, ímóti voldeligum ideologium, sum islam, fasismu, nasismu og kommunismu.”
Tað, sum fellir í eyguni er, at hetta eru alt menn, ið hava hesi sjáldsama afturlatnu sjónarmið, sum teir ikki smæðast fyri at bera fram undir teirra kristna, ja kristna, navni. Eg øtist teirra vegna, men fegnist, at okkara høga ting er so atkomuligt og umboðandi í røttum fólkaræðisligum anda, at sjálvt idiotarnir, tey, ið ikki hava áhuga fyri politikki, eisini sleppa at úttala seg.
Fyrisitingarliga er tað flott og heiðurligt, men menniskjansliga er tað ræðandi. So ræðandi, at kanska skulu vit strika alt, sum í lógarsmíði og atferð ber brá av kristni og átrúnaði í almenna rúminum, frá kristni í skúla til morgunlestur i útvarpi.


text:
28. februar 2016
Nýggj nevnd stór mál fyri framman
Á aðalfundi hjá Føroya Ríðingarfelag á stovningardegi felagsins 25/2, var nýggj nevnd vald. Tveir
Formansfrágreiðing fyri 2015
26. februar 2016
9. februar 2016
Aðalfundur 25/2 kl 19
7. februar 2016
Jón vann Ringríðingina
Árliga siðbundna ringríðingin hjá Føroya Ríðingarfelag var í Reiðhøllini í gjár.
Vanlig fólk sláa tunnu og froskmenn gera tað á sjónum, men reiðfólkini úti í Havnardali tey ríða ringríðing á føstulávint. Hetta er kapping har tú á rossabaki skal stýra ein pinn inn í ein pinkulítlan ring ið er festur á ein magnet sum hongur á áleið tveir metra hædd.
Hjá teimum vaksnu skal hetta gerast meðan rossið er í lopi, tað sigur seg sjálvt at hetta er ein kunstur, hetta bæði at halda rossinum í lop, halda javnvágini og so samstundis stýra pinnin í ringin.
Vinnari í ár gjørdist Jón Johansen á hestinum Muggur. Hjá teimum ungu vann Helena D. Thomsen á ryssuni Elska
3. februar 2016
Høllin upptikin mikukvøld
Áminning !!
Vegna undirvísing er Reiðhøllin upptikin komandi 6 mikukvøldini millum kl 18 og 22.
Nevndin
Vegna undirvísing er Reiðhøllin upptikin komandi 6 mikukvøldini millum kl 18 og 22.
Nevndin
2. februar 2016
Lið til undirvísing
Her er so uppdeilingin og møtitíðir til ríðiundirvísing sum byrjar í morgin mikudag 3/2 kl 18.
Tey sum eru sloppin við skula minnast til at gjalda kr. 750,- á kt. 6460-150.658.9 viðm. ríðiskeið og navn.
Tey sum eru sloppin við skula minnast til at gjalda kr. 750,- á kt. 6460-150.658.9 viðm. ríðiskeið og navn.
Abonner på: Indlæg (Atom)


text:
- Tíðindi, mentan og ítróttur
Føroysk ross verða nú skrásetast
Tað snýr seg til dømis um at skráseta aldur, kyn, litir, longd, hædd, forfedrar v.m. Tey føroysku Rossini eru nú 94 í tali, og tá ið tey øll eru skrásett verður kynbótaarbeiði nógv lættari og møguleikin fyri innannøring minni. Tað upplýsir felagið, sum í dag hátíðarheldur sín 40 ára stovningardag.
Um vikuskifti hevur Felagið Føroysk Ross vitjan av tveimum íslendingum, sum eru serkønir í at taka mát av rossum. Seinnapartin, frá kl. 14 til 18, skipar Felagið Føroysk Ross fyri almennum tiltaki á Búnaðarstovuni í Kollafirði. Har verður høvi at síggja, hvussu føroysku rossini verða mátað.
Sí eisini


text:
Gerst kundi í Eik - tað er skjótt og lætt.
Um deildina
Okkara mál er at hava nøgdastu kundarnar í Føroyum. Tí leggja vit dent á at veita eina framúr tænastu, m.a. við at tillaga fíggingina og tænastuna til tørvin hjá tí einstaka kundanum.
Tú fært ein persónligan ráðgeva, sum hevur áhuga fyri og innlit í títt virksemi og vinnuna, tín fyritøka virkar í. Ráðgevarnir hava drúgvar royndir og viðkomandi útbúgvingar.
Vit arbeiða í toymum, har hvørt toymi tænir ávísum vinnum. Tí er altíð møguligt hjá tær at fáa tíni fíggjarviðurskifti avgreidd av tínum ráðgeva, ella einum øðrum ráðgeva í toyminum, ið kennir vinnuna, sum tú virkar í.
Vit arbeiða eftir meginregluni um, at góð ráðgeving og skjótar svartíðir tryggja, at tín tíð og tín orka verða brúktar til títt virksemi.


text:
S-Lán
- lán bíliga frá tær sjálvum.
S-Lán er eitt serligt slag av handveðsláni við samsvarandi trygd í reiðum peningi. Hetta lánislagið er eitt tilboð til tín, ið ynskir at lána pening, hóast tú hevur tøkan pening.
S-Lán er til tín, ið hevur tøkan pening og ynskir eitt lán, ið ikki gevur rætt til rentustuðul ella frádrátt. Ella til tín, ið hevur tøkan pening og ynskir eitt lán til uppsparing ella størri rásarúm og frælsi í gerandisdegnum.
Í Føroyum rinda privatpersónar rentuskatt av innistandandi. Og bert lán í samband við til egnan bústað, lestur og íløgur, geva rætt til rentustuðul/-frádrátt. S-Lán byggir á hetta ósamsvarið millum rentuinntøkur og rentuútreiðslur, soleiðis at tú eftir skatt rindar minst møguligt fyri lánið.
Meginreglan fyri S-Lán er, at peningurin á innlánskontuni, ið skal standa í veð verður fluttur á eina kontu við 0,0% p.a. í rentu. S-Lán hevur eina fasta rentu á 1,50% p.a. Soleiðis rindar tú bert 1,50% p.a. í rentu fyri lánið – bæði fyri og eftir skatt.


text:
HSF: Greiður sigur í venjingardysti
ítróttur08-01-2018 - 22:51 - Jóanis Nielsen
A-landsliðið hjá monnum vann venjingardystin í kvøld móti HØJ, ið spælir í næstbestu donsku deildini. Úrslitið gjørdist 31-20 til Føroyar.
Føroyska verjan stóð sum ein brandur, ið gav fleiri skjótálop, bæði í fyrstu- og aðru bylgju. Hinuvegin haltaði í álopsspælinum. Tað sást, at allir spælararnir ikki kenna hvønn annan nóg væl enn.
Manslandsliðið fór til Danmarkar sunnudagin og í morgin gongur leiðin víðari til Italia, har tríggir HM-undankappingardystir bíða.
Føroyar spæla ímóti Ukraina hósdagin, Rumenia fríggjadagin og Italia leygardagin.
Føroyar eru í bólki 3 í undankappingini. Tað eru samanlagt seks bólkar. Teir seks bólkavinnararnir fara víðari til “play off “dystir um at koma til sjálvt HM-endaspælið.
Dystirnir hjá Føroyum verða allir stroymdir. Leinkja til dystirnar verður løgd út á Facebook-síðuna hjá HSF.


text:
So var aftur tíð til eina kapping, so tit kunnu verða forkelaðar. Ein og hvør kvinna dámar smykkur og tí helt eg at tit skuldu hava møguleika at vinna eitt heilt serstakt sett av smykkum, sum er hondgjørt av einum føroyskum sniðgeva.
Ragnhild Dam hevur sniðgivið smykkur í nøkur ár eftir hondini. Í vikuskiftinum vísti hon millum annað smykkurnar fram í Smiðjuni í Lítlu vík. Hennara smykkur eru ráar og sermerktar. Ragnhild hevur sítt egna verkstað har hon situr og djúpar seg og er kreativ. Hon sniðgevur alt frá oyraringum til hálsketum og brúkar ymisk tilfar. Av tí at allar smykkurnar verða skapaðar við hond, eru ongar av hennara vørum 100% eins.
Eg havi sett Ragnhild nakrar spurningar, soleiðis at vit kunna læra hana betur at kenna og hoyra meira um hennara hugsan um smykkusniðgeving.
Fakta um sniðgevan handan Ragnhild Dam Jewellery:
Navn: Ragnhild Dam
Bústaður: Signabøur
Yrki: Smykkusniðgevi og lesandi á Fróskaparsetur Føroya
1. Sært tú smykkusniðgeving sum eitt hondverk ella sum list?
Smúkkusniðgeving kann vera sera nógv ymiskt, alt eftir hvat endamálið er. Í mínum føri er alt unika, tvs. at einki er heilt eins tí alt er gjørt við hond. Men eg meti at tað er eitt millumting ímillum bæði.
2. Hvussu tekur tú avgerð um hvat tú fert at skapa?
Eg kann liggja mangar nætur svøvnleys um eg havi fingið eitt hugskot og vil menna tað. Tað er eingin loyna at vit Føroyingar eru tætt knýtt náttúruni, og tískil kemur íblástur eisini harfrá. Men sum eisini stendur á mínum búmerki, so hugsi eg eisini ofta um kvinnuna ið fer at bera smúkki og og allar tær hendingar ið eru í gerandisdegnum hvønn dag. ”inspired by daily happenings and the beauty in women.
3. Hvussu velur tú hvat tilfar tú brúkar og hevur tú eitthvørt yndistilfar útyvir silvurið?
Tíbetur dáamar mær sera væl at eksperimenterað. Eg eri ein sum tey í útheiminum vildu kallað ”contemporary” jewellery maker. Av tí at eg ofta geri silvur saman við onkrum øðrum tilfari, eitt nú plexiglas, emalju, og júst í løtuni, við harpiks. Eg haldi at tað er so fantastiskt at kunna menna seg og royna seg fram.
4. Fortelja tínar smykkur eina søgu?
Eg hugsi altíð ómetaliga nógv tá ið eg sniðgevi og skapi eitt smykki. Eg føli tað ofta sum at tekna, tá ið úrslitið er liðugt, kann ein líkasum gita seg fram og tosa um útrykkið, nøkur siga at míni smykki eru poetiskt.
5. Hvussu veist tú nær smykkan er liðug og er tað ein torfør mannagongd?
Ein verður betur og betur til hondverkið so hvørt og veit nær tað er liðugt og er slitsterkt. Ja, so at avgerða nær smúkkan er liðug, tað kann ofta taka nakað av tíð, tí eg vil fegin hava at tað avspeglar tað ið eg ætlaði.
6. Hvar kann kundin keypa tínar smykkur?
Privat frá mær, í Østrom í Tórshavn, men eftirspurningurin veksur, so eg fari nokk aðrastaðni eisini.
Tú kanst fylgja Ragnhild Dam Jewellery bæði á instagram her og hennara facebook profili her.
Tit hava nemliga møguleika at vinna hetta vakra settið av oyraringum. Hesir eru frá spildurnýggju røðini hjá Ragnhild Dam jewellery.
Oyraringarnir hava eitt virði á 550 kr og eru at fáa til keyps í Østrom í Tórshavn.
Fyri at verða við í kappingini um oyraringarnar skalt tú:
1.Dáma facebook síðuna hjá Ragnhild Dam Jewellery og SukurSøtt.
2. Dáma og deila uppslagið sum verður lagt út á facebook síðuna hjá SukurSøtt seinni í dag.
Góða eydnu til tykkum allar, vit gleða okkum at forkela eina hepna damu.
M&K


text:
Vit spyrja her seks brúðarpør, sum hava verið ígjøgnum tað at fyrireika eitt brúdleyp, um tey fingu teirra fíggjarætlan at halda ella ikki, og hvat tey gjørdu rætt ella skeivt. Vónandi kann tað vera ein hjálp til komandi brúðarpør, soleiðis at tey kunnu læra okkurt frá hesum pørum.
“Tað var eitt totalt “budget-brúdleyp”, men perfekt fyri okkum”Linda F. Gaardbo
Nøvn:
Linda F. Gaardbo & Bjarni Zachariassen
Brúdleypsdagur:
27.07.2013
Ætlað fíggjarætlan:
So bíligt sum gjørligt.
Tað var sum so eingin ávís fíggjarætlan. Vit vistu bara, at vit ynsktu ikki at brúka alt ov nógvar pengar uppá tað, tí fyri okkum var tað ikki tað, sum hevði mest at siga, men at vit og okkara gestir høvdu eina góða løtu saman. Vit høvdu tí eitt bíligt brúdleyp og barnadóp saman.
Helt fíggjarætlanin?:
Ja, heilt sikkurt. Eg veit ikki heilt, hvussu nógv vit hava goldið fyri dagin tilsamans, men tað hevur í øllum førum ikki verið nógv. Tað kostnaðarmiklasta við okkara stóra degi var fotografurin, sum kostaði kr. 5.000,-. Brúðarkjóli og klædningur hjá Bjarna skuldu vit ikki gjalda fyri. Skógvar bíløgdu vit á alnótini fyri uml. kr. 500-700,-. Brúðarbukettin kostaði kr. 500,-, ringarnir vóru teir somu sum vit tóku uppá, tá vit blivu trúlovaði. Prýði og tílíkt keypti eg alt í DK. Vit góvu ikki morgungávur, men valdu heldur at njóta, at vit nú vóru gift og høvdu givið hvørjum øðrum hvønn annan.
Endalig fíggjarætlan:
Eg meti eitt stað millum kr. 6.000-10.000,-.
Vóru tit nøgd við tað, ella høvdu tit gjørt nakað øðrvísi, um møguligt?:
Ja, dagurin kundi næstan ikki verið betri. Vit búðu í Danmark tá, og vóru bara heima í Føroyum fyri at hava barnadóp og blíva gift. Vit høvdu opið hús heima hjá foreldrunum hjá Bjarna, og familja og vinir hjálptu okkum við at gera allan matin. Kona gubba mín gjørdi brúðar- og dópskøkurnar. Vit fingu júst tann persónliga og hugnaliga dagin, vit ynsktu. Øll kundu tosa saman og vóru avslappaði, og eg haldi eisini, at gestirnir hjá okkum hugnaðu sær. Tað var eitt totalt “budget-brúdleyp”, men perfekt fyri okkum.
Helt fíggjarætlanin?:
Nei, ikki heilt.
Hví ikki?:
Vit brúktu uml. kr. 5.400,- yvir, tí vit valdu at gera okkurt eyka. Tónleikapostin valdu vit m.a. at raðfesta høgt, tí vit ynsktu at hava ein góðan bólk, sum kundi spæla alt kvøldið. Tann posturin fór tí við eini forholdsvís stórari upphædd.
Tit kunnu síggja, hvussu ymisku útreiðslurnar vóru deildar, á excel-arkinum her:
Endalig fíggjarætlan:
Kr. 105.400,-
Vóru tit nøgd við tað, ella høvdu tit gjørt nakað øðrvísi, um møguligt?:
Ja, vit vóru sera væl nøgd vid dagin.
Vit vóru vígd í Nykøbing Falster Kloster Kirkju og móttøkan var hildin uttandura. Til móttøkuna bjóðaðu vit brúðarkøku og lekkurt Rosévín importera frá Frankaríki.
Vit høvdu leiga “Den Gamle Gaard”, sum er eitt frítíðarstað í Nysted á Lollandi. Okkara størsta raðfesting viðvíkjandi staðnum var, at tað var hugnaligt, og at okkara gestir kundu gista til ein bíligan penga. Allir gestirnir høvdu møguleika at leiga eina 2-rúms íbúð til 4 persónar við terrassu og møguleika at brúka uttandura svimjihyl.
Vit høvdu ein fantastiskan dag saman við okkara familju og vinum. Veðrið var av tí besta og maturin sera góður. Nógvar góðar talur, og veitslan vardi langt út á morgunin.
Nøvn:
Mai-Britt Svalbard Hansen & Dánial Hansen
Brúdleypsdagur:
15.05.2015
Ætlað fíggjarætlan:
Kr. 80.000,-.
Helt fíggjarætlanin?:
Ja – tí vit gjørdu ein lista har vit koyrdu allar útreiðslurnar inn á, tí vistu vit akkurát hvat alt kom at kosta. Vit royndu sum best at planleggja allar stórar og lítlar detaljur, og skrivaðu okkum ein lista við øllum, ið skuldi gerast til brúdleypið. Vit høvdu ikki avgjørt nakra upphædd áðrenn, og tóku tað sum tað kom. Tá vit vóru komin á mál, so vistu vit akkurát hvat í alt kom at kosta.
Endalig fíggjarætlan:
Alt í alt kostaði brúdleypið okkum gott 80.000 kr.
Vóru tit nøgd við tað, ella høvdu tit gjørt nakað øðrvísi, um møguligt?:
Vit vóru væl nøgd, tí vit høvdu fyrireika alt, og vistu tí akkurát, hvat alt kom at kosta.
Helt fíggjarætlanin?:
Ja – Vit fingu góða hjálp frá familju, vinum og kenningum viðv. mat o.a.
Endalig fíggjarætlan:
Uml. kr. 45.000,-
Vóru tit nøgd við tað, ella høvdu tit gjørt nakað øðrvísi, um møguligt?:
Vit valdu at hava borðhald fyri innbodnum. Vit høvdu 120 deiligar gestir, lekra døgurða-buffet (Annika og Mejken frá Kunoy gjørdu fantastiskan mat). Og so høvdu vit lekkurt kakuborð. Vit eru vælnøgd við dagin takka verið gott fólk rundan um okkum.
Men sum brúðarpør flest, so gloymdu vit ymiskt: At geva onkrum ábyrgdina av at koyra fløggini upp/niður, at onkur lat gávurnar upp fyri okkum, og so gloymdi eg eisini at pakka mær slættijarn og hársjampo við til hotellið (krisa, haha).
Vit høvdu ynskt í dag, at vit høvdu upptikið talurnar, og vit vildu eisini ynskt, at vit tóku fleiri myndir “dagen derpå”.
Men alt í alt, ein ógloymandi dagur.
Nøvn:
Bjarma & Kaj André Holm
Brúdleypsdagur:
08.01.2017
Ætlað fíggjarætlan:
Vit høvdu sum so ikki eina fíggjarætlan, men høvdu rokna ein “umleið-kostnað”, so vit høvdu okkurt at halda okkum til.
Helt fíggjarætlanin?:
Nei.
Hví ikki?:
Nøkur ávís ting (t.d. klæðini, maturin og blómurnar) kostaði meira, enn vit høvdu væntað. Vit høvdu ikki nakað at fyrihalda okkum til, so tað var ringt at meta um, hvat kostnaðurin bleiv. Vit høvdu sett okkum fyri, at vit ikki ynsktu at spara uppá júst hesi tingini, og hetta var óivað orsøkin til, at tað bleiv eitt sindur kostnaðarmiklari, enn vit høvdu rokna út.
Endalig fíggjarætlan:
Brúdleypið kostaði uml. kr. 10.-15.000,- meira, enn vit høvdu rokna út áðrenn, so tað var tó ikki ein heilt stórur munur.
Vóru tit nøgd við tað, ella høvdu tit gjørt nakað øðrvísi, um møguligt?:
Ja, vit eru sera væl nøgd. Vit høvdu barnadóp og brúdleyp saman. Vit høvdu opið hús við einum matarborðið við heitum og køldum rættum. Áleið 300 fólk komu framvið. Dagurin var ein sunnudag frá kl.14-20, og alt gekk, sum vit høvdu vóna.
Nøvn:
Linda Vesturklett Petersen & Høgni Petersen
Brúdleypsdagur:
10.10.2015
Ætlað fíggjarætlan:
Uml. kr. 100.000,-
Helt fíggjarætlanin?:
Hon helt ikki heilt.
Hví ikki?:
Eitt sindur trupult at siga júst hví, hon ikki helt. Eg taki skyldina eitt sindur á meg sjálva. Maðurin var kanska ikki so væl tilvitaður um, hvussu dýrt tað ymiska var, sum eg ynskti at hava.
Endalig fíggjarætlan:
Kr. 120.000,-
Vóru tit nøgd við tað, ella høvdu tit gjørt nakað øðrvísi, um møguligt?:
Ja, vit eru sera væl nøgd við alt tað, sum vit brúktu eyka uppá. Um tað er nakað, sum vit høvdu broytt, hevði tað bert verið okkurt, sum kortini ikki hevði broytt fíggjarætlanina, so vit eru sera væl nøgd.
Deil hesa grein


text:
Nýtt samvirkið kommunukort
Dan Klein --- 07.07.2018 - 08:15
Umhvørvisstovan hevur gjørt eitt samvirkið (interaktivt) kommunukort, har til ber at síggja, hvussu kommunurnar broytast við tíðini.
Tann 16-02-1866 bleiv Tórshavnar kommuna, sum tann fyrsta føroyska kommunan, stovnað.
Tann 01-10-1873 blivu hesar kommunur upprættaðar, sum í høvuðsheitunum vóru tær somu, sum prestagjøldini:
Norðoya prestagjalds kommuna
Eysturoyar prestagjalds kommuna
Norðstreymoyar prestagjalds kommuna
Sameindu sókna kommunurnar í Suðurstreymoy
Vága prestagjalds kommuna
Sandoyar prestagjalds kommuna
Suðuroyar prestagjalds kommuna
Tá vóru sostatt einans 8 kommunur, men 3 ár seinni byrjaðu kommunurnar at fara sundur:
01-10-1876 Nólsoyar kommuna
01-10-1878 Hvalbiar kommuna
01-10-1879 Tvøroyrar kommuna
16-01-1892 Vestmanna kommuna
Nógv av kortunum hjá Umhvørvisstovuni eru nú savnaði á hesi síðuni:
http://www.us.fo/Default.aspx?ID=13816
Millum kortini finst samvirkna kommunukortið, har til ber at síggja hvussu kommunumarkini sóu út frá 1866 fram til í dag.


text:
Fyrst hoyra vit Jan og Eydnu Joensen greiða frá teirru tænastu í Danmark og hvussu tað hevur breitt seg til onnur lond. Síðani er Kurt Christensen gestur og greiðir frá ymiskum frá sínum lívi. Tosað verður um bøn og hvussu týdningarmiki tað er at undirvísa í bøn. Eisini verður tosa um Efesus kap. 4, 11 – “Hann gav okkum – nakrar til ápostlar, nakrar til profetar, nakrar til evangelistar, nakrar til hirðar og lærarar”
Vertur: Preben Hansen og Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”